Жампаолонинг 111 куни ёхуд "Милан" раҳбарияти нима қилмоқчи?! / CHAMPIONAT.asia\nЖампаолонинг 111 куни ёхуд "Милан" раҳбарияти нима қилмоқчи?!\nТеглар : Стефано Пиоли МиланИталия А сериясиМарко Жампаоло\n"Милан" Марко Жампаолони 111 кун ичида истеъфога чиқарди.\nУнинг ўрнига эса услуби ва совринлари йўқ бўлган мураббийни тайинлади. Энди Жампаоло "Милан" тарихида қолади. У нақд 111 кун ишлади – клуб мавсум бошланиши билан ҳеч қачон бирор мураббийни бунчалик тез ишдан бўшатмаган эди. Ёдингизда бўлса, Жампаоло сабр-тоқат ҳақида кўп гапириб, ғояларини амалга ошириши учун унга бироз вақт кераклигини тушунтирганди. "Милан" раҳбарияти Паоло Мальдини ва Звонимир Бобан бунга ишониб Маркога имкон бердилар, бироқ тез орада бу фикр хато эканини тушундилар – бунга 7та баҳс етарли бўлди.\nЖампаоло ҳужумкор ўйин ваъда қилганди, аммо "Милан" жуда кам гол урди\nБиринчи турдан кейиноқ мураббийга нисбатан шубҳа пайдо бўлганди – миланликлар "Удинезе"га 0:1 ҳисоб билан мағлуб бўлди ва А Сериянинг дарвозага аниқ зарба бера олмаган ягона жамоаси бўлди. Бу ҳам етмагандек, эндигина элитага қайтган жамоаларни зўрға енгди – "Брешиа" ва "Верона" (иккисини ҳам 1:0) – аммо кетма-кет 3 бор мағлуб бўлди — "Интер" (0:2), "Торино" (1:2), "Фиорентина" (1:3). "Милан" 1938 йилдан буён илк бор чемпионатнинг дастлабки олти учрашувидан тўртасида ғалабани бой берди. "Женоа" устидан қозонилган ғалаба (2:1) ҳам Жампаолони қутқариб қололмади – айтишларига қараганда, ўша ўйиндан олдин у истеъфога чиқиши маълум бўлган экан.\n"Мен томошабинбоп ўйин намойиш этишни истайман", – деганди Жампаоло июль бошидаги матбуот анжуманида. – Биз ҳужум қилиш, назоратни ўз қўлимизга олишни хоҳлаймиз". Аммо дарҳол огоҳлантирган: "Бу узоқ давом этадиган жараён. Умид қиламанки, буни уддалай оламиз. Вақт – менинг ҳам энг яқин дўстим, ҳам энг яқин душманим. Жамоа ёш, эҳтимол, чемпионатдаги энг ёш ўйинчилардан ташкил топган клубдир. Футболчилар мағрур бўлиши, ғалаба уларнинг менталитетига мослашиши керак. Паоло ва Звонимир катта тажрибага эга. Улар мендан ёрдамини аямайди деган умиддаман".\nМассимилиано Аллегридан кейин ишлаган мураббийлар ичида Жампаолонинг кўрсаткичлари энг ёмони бўлди – бир ўйин учун 1,29 очко (Зеедорф бу борада етакчи – 1.84). Лекин бу кўрсаткич эмас – жамоа Марко билан 7та учрашув ўтказган, қолганлар эса (Кристиан Брокки бундан мустасно) кўпроқ ишлаган.\nМальдини ва Бобан Жампаолони мураббий этиб тайинлашлари – "Милан" раҳбариятидаги илк ва муҳим қарорлари эди. Ёдингиздами, "Сампдория"да 3 мавсум ишлаган мураббийни кучли мутахассислар (Арриго Сакки, Фабио Капелло, Массимилиано Аллегри) анчагина мақтаганди... Бироқ ҳаммаси бир нарсани таъкидлаган: дарҳол яхши натижа кўрсатиши амримаҳол! Унинг футбол услуби ўзига хос – жамоа унга ўрганиши керак. Ёзги йиғинларда Марко етишмади. "Милан" ноаниқ тактик схема билан мавсумни бошлади (ё 4-3-1-2 ёки 4-3-3) ва таркибдаги ўйинчилар ўрнини доимий равишда алмаштириб турди.\nЖампаоло ҳужумкор ўйин ваъда қилганди, лекин "Милан" 7 ўйинда атиги 6та гол уришга муваффақ бўлди – чемпионат тўпурари Чиро Иммобиледан биттига кам. Улардан ёмон кўрсаткични "Верона" қайд этган (5). Муаммо вазиятлардан фойдаланишда эмас, балки уларни яратишда. "Милан" зарбалар сони бўйича (92) тўққизинчи, аниқ зарбалар сони бўйича эса (22) – охиридан учинчи ўринни эгаллаб турибди.\nСусо сотилишига қарши чиққан айнан Марко бўлади. У испанияликни треквартиста сифатида кўраётганини таъкидлайди. Бу фикрдан тез қайтишди – сабаби испан кўпроқ ўнг қанотда яхши ўйнаётганди. Бироқ Сусо ўз позициясида ҳам мавсумни муваффақиятсиз бошлади. У "La Gazzetta dello Sport"дан бирор марта ҳам 6.5 дан юқори балл ололмади: ўртача – 5.14. Деярли барча ўйинчилар паст балл олган.\nЖампаоло кейинроқ "Милан"нинг фақат бир таймдаги ўйини унга ёққанини тан олди – "Торино"га қарши баҳснинг биринчи тайми ("россонери" 1:0 ҳисоб билан танаффусга чиқишган, аммо иккинчи таймда 1:2 ҳисоб билан ғалабани бой берган). "Фиорентина"дан учралган мағлубиятни у шундай изоҳлаганди: "Жамоа худди умуман бирга машғулот ўтказмагандек таассурот уйғотди". Мураббий вазиятни тўғрилашига ҳаммани ишонтирмоқчи бўлди, аммо клуб раҳбарияти сабр қилиш ва кутишни истамади — "Милан" Чемпионлар Лигаси зонасидан атиги тўрт очко ортда эканига қарамай...\nСтефано Пиоли "Милан", "Женоа" ва "Сампдория" таклифларидан бирини танлади\n"Милан" Жампаолонинг ўрнига Лучано Спаллеттини олиб келишни режалаштирганди. У билан шартнома шартлари ҳам келишиб олинган эди, аммо "Интер" ҳалал берди. Спаллетти ёзда истеъфога чиқарилган, аммо шартнома муддатидан аввал бекор қилингани учун клубдан 5 миллион евро талаб қилаётганди. "Интер" ярим миллион таклиф қилди ва ундан кейин музокара олиб бормагандилар – клуб ҳам, мураббий ҳам бўйин эгишни истамади.\n"Милан" мухлислари "кўк-қоралар" тарихидаги иш учун Спаллеттини кечиришга тайёр эдилар. Лучано – натижа берадиган мураббий, унинг қўл остида "Интер" етти йилда илк бор Чемпионлар Лигасига чиқди. Стефано Пиолига эса у болалигидан бери "Интер"га мухлислик қилишини эслатиб қўйишди. Лекин гап фақат клубга бўлган қизиқишда эмас – Пиолининг резюмеси шундайки, унинг бош мураббий этиб тайинланиши барчаси идеал бўлади дегани эмас.\nСтефано А Сериянинг 7та клубида ишлаган – 5тасидан истеъфога чиқарилган. Пиоли бирорта ҳам соврин олмаган, чемпионатдаги статистикаси ҳам салбий – 109 ғалаба, 89 дуранг, 112 мағлубият. Асосий ютуғи – "Лацио" билан кечган баҳсдаги учинчи ўрин. Аммо Чемпионлар Лигаси саралашидан чиқиб кетиш ўша ғалабани ҳам ўзи билан "ювиб кетди". 2012 йил Пиоли "Болонья" билан тўққизинчи ўринни эгаллади, аммо 2014 йил январда ўз лавозимидан озод этилди. Ўшанда клуб 18 учрашувда 15 очко жамғарганди ва "Болонья" 17 поғонани эгаллаганди.\n"Лацио" билан 2015 йил Чемпионлар Лигасига чиқди, лекин "Байер"га ғалабани бой берди ва мавсумни ҳам муваффақиятсиз ўтказди. Пиолини 2016 йил "Рома"га қарши дербидан кейин (1:4) бўшатишди. Ўшанда "Лацио" ўнта турда атиги икки бор ғалаба нашидасини қучган ва 8-ўринни банд этганди. (чемпионат давомида жамоа бешинчи ўриндан юқорига кўтарилмади ва кейин 12 поғонага тушиб кетди).\nПиоли "Интер"да Франк де Бурнинг ўрнини эгаллади (2016 йил ноябрь), ажойиб бошлади (16 баҳсда 12 ғалаба), клубни ЕЧЛга олиб чиқишга муваффақ бўлди, аммо тўртликдаги ўрнини сақлаб қололмади. Уни етти ғалабасиз серияли учрашувлардан кейин лавозимидан озод этишди – "Интер" икки очко тўплади, "Сампдория", "Кротоне", "Женоа", "Сассуоло" каби ўртамиёна жамоаларга мағлуб бўлди ва 7-ўринга тушиб кетди.\n2018/19 йилги мавсум Пиоли "Рома"ни 7:1 ҳисобида янчиб ташлаб, "Фиорентина"ни Италия Кубогининг ярим финалига олиб чиқди. Бироқ умуман олиб қараганда, жамоа у билан айтарли даражада юқорига одимламади. Биринчи чемпионатда 8-ўрин эгаллади (Паулу Соуза билан ҳам шу ўрин эди), иккинчи мавсум эса флоренцияликлар ўнинчи поғонага тушиб кетганларидан сўнг, Стефано ишдан бўшатилди.\nЭнг асосийси – Пиоланинг услуби йўқ. Мальдини ва Бобан доимо "Милан"нинг мураббийи таниқли бўлиши керак деб айтишган. Жампаоло "Эмполи" ва "Сампдория"да кутилмаган ижобий натижаларни қайд этганди – у "Эмполи"дан кетганидан сўнг, клуб элитадан тушиб кетди, "Самп" эса Эусебио Ди Франческо билан турнир жадвалининг энг сўнгги ўринларида бормоқда.\n"La Gazzetta dello Sport" Пиоли ҳақида ёзганида, унинг кучли томони – жамоа билан муносабат щрната олиши, ақл билан иш тутиши ва мулоқот қила билиш қобилиятини эътироф этган. Арриго Саккининг сўзларига қараганда, Стефано жамоалари курашади бироқ уларга ташкилийлик ва ёрқинлик етишмайди. Бундан "Лацио" мустасно бўлган. 2014/15 йилги чемпионатнинг энг самарали ҳужуми бўйича иккинчи ўрин бўлган, лекин Пиолидан олдин ҳам, ундан кейин ҳам мунтазам ижойиб натижа намойиш этадиган жамоа ташкил қилишнинг иложи бўлмади.\nПиолига "Сампдория" ва "Женоа" таклиф билдираётганди, аммо "Милан" таклифи мураббийнинг ўзига ҳам кутилмаган воқеа бўлди десак адашмаймиз. Ё Генуя клублари шу қадар кучайиб кетди, ёки "Милан" уларнинг даражасига тушиб қолди...\n#PioliOut. Тифози янги мураббийга қарши\nПиолини ҳали бош мураббий этиб тайинланиб улгурмай, #PioliOut хештеги Италия твиттерида биринчи, дунё рейтингида тўртинчи ўринда эди. Пиолининг Жампаолодан яққол устун томони йўқ ва бу айниқса мухлисларнинг жахлини чиқармоқда.\nCasa Milan (клуб офиси)га мухлис плакат кўтариб келди: "Бобан, Массара, Мальдини, Elliott, Газидис, Скарони: масхарабозлар клуби!!! Нарироққа кетинглар". Ижтимоий тармоқларда ҳам мухлислар шунга ўхшаш кайфиятда – Жампаолонинг мағлубиятини улар биринчи навбатда раҳбарият мағлубияти сифатида қабул қилишмоқда.\nКлубнинг собиқ футболчилари ҳам жим туришмади. Рики Альбертози ва Филиппо Галли бош мураббийга бу қадар тез чиқиш эшиги кўрсатилгандан ҳайратланишганини таъкидлашди. Деметрио Альбертини эса "Милан" ҳар йил барчасини бошидан бошламоқда ва ҳеч нима қовушиб улгурмаяпти" деди. Машҳур карикатурачи Омар Момани чидаб тура олмади: "Мен бу "Милан"дан нафратланаман".\nCurva Sud қуйидагича реакция билдирди: "Миланчилар бундай раҳбарият ва унинг тушунарсиз қарорларидан чарчашди. Ҳар сафар вазият бундан ёмон бўлмайди дейилганда, унданда ёмон ишлар бўлиб кетмоқда". "Фиорентина" билан ўйин давомида ультрас стадионни "Бу клуб бизга лойиқ эмас". Пиолини шартномаси икки йилга мўлжалланган. Агар "Милан" 2019/20-йилги мавсум якунига кўра еврокубокларга чиқолмаса, келишув автоматик равишда бекор бўлади. Пиолининг маоши – йилига ярим миллион евро. А Сериянинг тўққиз мураббийи ундан кўпроқ маош олади.


Dumli odamlar (Hikoya). Abdulla Qahhor. - Giyos/FORUM\nЧетверг, 24.01.2019, 00:35\nGiyos/FORUM » ERKIN MAVZU » MUTOLAA (Mashxur va qiziqarlilari) » Dumli odamlar (Hikoya). Abdulla Qahhor. (Hikoya)\nDumli odamlar (Hikoya). Abdulla Qahhor.\nGiyos Дата: Среда, 09.10.2013, 10:27 | Сообщение # 1\nАбдулла Қаҳҳор. Думли одамлар (ҳикоя)\nЖияним туристлар идорасида ишлайди, ўтган шанба куни уйга келиб: “Бу йил турист кўп, одам етишмаяпти, шаҳримизда икки кун тўхтайдиган бир меҳмон бор, қарашиб юборинг”, - деб қолди.\nДушанба куни янги банорас авра тўн ва яшил бахмал дўппимни кийиб идорага бордим. Жиянимнинг кабинетида озғин, тепакал, кўзлари оч одамнинг кўзидай ялтираб турган қирқ беш ёшлардаги бир кимса ўтирган экан. Мен тахминан “меҳмон шу бўлса керак” деб инглизча салом бердим. Меҳмон қайрилиб қаради, бирдн, худди кўз кўрмаган ва қулоқ эшитмаган бир жониворни кўргандек, ҳайрон бўлиб секин ўрнидан турди, саломимга алик олишни ҳам эсидан чиқариб, менга бошдан-оёқ разм солди; мен ўзбекми эканимни, инглизчани қаерда ўрганганимни сўради; саволларига жавоб берганимдан кейин тўнимни, дўппимни ушлаб, соч-соқолимни тортқилаб кўрди. Жияним менга кўз қисиб “қўяверинг” дегандек ишора қилди.\n- Жуда яхши дарахт экан, инқилобдан кейин экилган бўлса керак? – деди.\nЧинорнинг бирон юз эллик йил умр кўрганлиги кўриниб тургани ҳолда меҳмоннинг бу гапи менга малол келди. Бу одам идорада нима учун соч-соқолимни торқилаб кўрган бўлса, ҳозир айни шу мақсадда,. Яъни қанчалик рост гапиришимни билмоқ учун дилимни титкилаб кўрмоқда эди. Жиним қўзғади-ю, мен ҳам уни чўпга илиб ўйнагим келди.\n- Ҳа, инқилобдан кейин экилган, - дедим ва бир оз туриб, меҳмон мени “аравача” қилганига ўзида йўқ хурсанд бўлиб гердайиб турганида илова қилдим, - биринчи инқилобдан анча кейин экилган, - дедим.\n- Сизларда икки марта инқилоб бўлганми? – деди шошиб. – Биринчиси қачон бўлган? Қанақа инқилоб?\n- Бундан юз йилча бурун, - дедим. – Мен русларнинг келишини биринчи инқилоб деб биламан.\nМеҳмон бошқа гап сўрамади, фотоаппаратини ғилофидан олиб, йўл-йўлакай унга-бунга тўғрилади, лекин биронта ҳам сурат олмади. Бирдан кўчанинг ўртасида чимматсиз паранжи ёпинган бир кампир пайдо бўлиб қолди. Кампир худди шаҳарнинг ҳокимидай ҳеч кимни, ҳатто милитсиянинг ҳуштагини ҳам писанд қилмай ҳассасини катта-катта ташлаб келмоқда эди. Меҳмон югуриб кўчанинг ўртасига чиқди, кампирни қаршилаб чўккалади, уни рўпарадан, ёнбошдан, орқадан бир неча марта суратга олди: сураткашликда ўта жон куйдирганидан ўпкаси оғзига тиқилиб, ўтиргани жой излаб қолди. Паркка бошладим. Қаҳвахонага кирдик. Бир паёла қаҳвадан кейин меҳмон ўзига келиб, қўйин дафтарини олди, ундаги планга узоқ қараганидан кейин:\n- Шаҳрингизнинг бошқа диққатга сазовор жойларини эртага кўрамиз, бугун менга Рексуллоҳи Ансорийнинг мақбарасини кўрсатсангиз бас. Мақбара шу атрофда бўлиши керак, - деди.\n- У киши шаҳримиз тарихида қандай ўрин тутган эканлар? – дедим.\n- Думли одамларни кўрганмисиз? – деди.\n- Жаноблари ота касбини ушлабдилар-да? – дедим.\n- Йўқ, мутлақо, - деди меҳмон. - Мен журналистман!\n- Антропологияга қизиқмасангиз, сизга думли одамнинг нима кераги бор?\n- Менинг газетамга керак! – деди меҳмон. – Ҳеч бўлмаса биронта думли одамнинг суратини олиб борсам дейман. Жуда шов-шув бўлар эди… Ёрдам ваъда қилолмайсизми?\nМен ўйлаб кўрмоқчи бўлдим. Меҳмон жуда қувониб кетди. Овқатдан кейин меҳмон дам олгани ётоғига кирди. Мен бутун заҳримни жиянимга тўккани идорага бордим. Жияним воқеани эшитиб кулди, мени жаҳлдан туширди. “Юрагингизни кенг қилинг, тоға, йўловчи ҳар бир ҳурган итнинг кетидан қува берса, манзилга қачон етади, деган бор, сизнинг вазифангиз меҳмонни истаган одами билан гаплаштириш, истаган ерига олиб боориш. Бундан ташқаи бу одам сизга омонат, омонатга хиёнат қилмасдан, қўлимга соғ-саломат топширишингиз керак”, - деди. Жаҳлимдан тушдим.\nМеҳмонга консертга қизиқмади, мудраб ўтирди, аломат бир ўйин бўлаётганда ҳатто хуррак отиб юборди. Шунинг учун консертнинг иккинчи бўлимига қолмадик, эртага учрашадигаб бўлиб, меҳмонхона олдида хайрлашдик. Эртасига келишим биланоқ меҳмон: “Кечаги гапимиз нима бўлди, ёрдам берасизми?” деб сўради. Мен бу ҳақда ҳеч бир қарорқа келмаганлигимни айтдим. Шундоқ бўлса ҳам меҳмон ёрдам беришимга амин эканлигини билдириб, олдиндан ташаккур маъносида елкамга қоқиб қўйди ва театр атрофидаги хонадонлардан биронтасини кўришга орзуманд эканини билдирди.\n- Жўжахўрознинг сурати ҳам газетага керакми? – деб сўрадим.\nСамоварда ўтириб, бирпас дам олдик. Меҳмон кўзимга хунук кўрина бошлади: ким айтади, буни осмонтешар иморатларни кўрган, осма кўчаларда юрган одам деб! Диққат бўлдим. Папиросни аллақачонлар ташлаб юборган эдим, шу топда битта сўргим келди-ю, папирос олган магазинга кирдим. Билмадим, магазинда қанча туриб қолдим экан, қайтиб чиқсам меҳмон йўқ. Бирпас кутдим, кейин юрагим ҳовлиқиб, у ёқ бу ёққа қарадим. Қидирдим. Йигирма-йигирма беш минутнинг ҳар бири биттадан сўғ тишимни суғуриб олгандек бўлиб ўтди. Бу касофат бирон ҳовли ёки бирон кўчага кириб, гумонсираган одамига “думингни кўрсат” деса, бунақа ҳазилни биров кўтаради, биров кўтармайди… Бир соатдан ортиқ қидирганимдан кейин автоматдан жиянимга телефон қилдим, воқеани айтдим. Жияним товушидан ташвишда қолгани сезилиб турса ҳам, менга тасалли берди ва “йўқотган жойингиздан узоққа кетманг”, - деди. Самоварда яна бир неча минут ўтирдим. Нариги кўчадаги мачитнинг ярми қулаган мезанасига кўзим тушди. Бу касофат шунинг суратини олгани бормадимикин? Ўша ёққа бордим. Мачитнинг ичини, атрофини қарадим, одамлардан сўроқладим – йўқ. Самоварга қайтай деб турганимда ён кўчадан карнай-сурнай, қийқириқ билан икки машина куёв-навкар чиқиб қолди. Олдиндаги машинада лунжини шишириб сунрай чалаётган сурнайчининг ёнида туриб, беўхшов ўйинга тушаётган олабайроқ тўн кийган бир кишига кўзим тушди, синчиклаб қарасам – меҳмон! Суюниб кетдим. Югуриб бориб машинанинг олдини тўсдим. Меҳмонга ҳарчанд “туш” деб ишора қиламан, қани энди кўнса – менга қараб нуқул муқом қилади. Кайфи баланд. Машинада таниш одамлар бор экан, қўймасдан мени машинага тортиб олишди. Меҳмоннинг машинадан тушиш нияти бўлмагани учун машинани тўхтатиб жиянимга телефон қилдим.\nEрталаб меҳмонхонага келсам меҳмон ланж бўлиб ётибди, ланжки, ҳеч айтгулик эмас. Шундоқ бўлса ҳам, лаънати, кўзини очиши билан кечаги ваъдамни сўради. Мен уни пастга олиб тушиб, аччиқ чой ичирдим, нордон нарсалар егиздим, ичкилик заҳри бироз синиб таъби очилганидан кейин думли одам деб бекор овора бўлиб юрганлигини тушунтиришга ҳаракат қилдим. Меҳмон хафа бўлди.\n- Сенинг ҳукуматинг бутун мамлакат устига темир парда тортган! – деди.\n- Шуни билар экансиз, нима қиласиз мени қийнаб? – дедим.\n- Мен сизга битта думли одамни қафасга солиб бер, олиб кетаман деяётганим йўқ.\n- Лекин шарти бор, - дедим, - омонатингизни фақат кетадиган вақтингизда, самолётга чиқаётганингизда беради.\n- Эртага, эртагаёқ жўнайман! – деди меҳмон.\nКелишувга мувофиқ шаҳарнинг диққатга сазовор жойларини кўргани чиқдик. Кун қайтгунча юриб, кўп тарихий ёдгорликларни кўрдик, тўғон-кўлга бордик, шаҳримизнинг кўрки бўлган янги кўчалар, майдонлар, хиёбонларни кездик, музейларга кирдик. Меҳмоннинг бирон нарсага қизиққанини, бирон жойда тўхтаб, бирон нарсага қараганини кўрмадим. Ҳамма нарсага ўшшайиб қарар, қаёққа в анима учун кетаёрганини, нима қилиб юрганини ўзи ҳам билмас, афтидан, кунни кеч қилишдан бўлак муддаоси йўқ эди.\nМеҳмон эртасига жўнайдиган бўлди. Думли одамлар сурати олинган фотоаппаратни қора қоғозга ўраб аеропортга олиб чиқдим ва қўйнимдан бир чеккасини чиқариб кўрсатдим. Меҳмоннинг кўзлари ёниб кетди. Хилватга бордик. Меҳмон аппаратини олиб катак сумкасига жойлади-ю, чонтагидан бир даста пул чиқарди.\n- Сизнинг ҳақингизни ўзим билиб бераман, - деди, - у киши билан неча пулга гаплашгансиз?\n- Пул тўғрисида ҳозир гаплашмаймиз, - дедим, - аввал суратларни чиқариб кўринг, ана ундан кейин ўзингиз нарх бичиб юборарсиз.\nМеҳмон яба миннатдорчилик бирдирди. Самолётга чиқди, самолёт Тожикистонга қараб йўл олди. Ким билади, меҳмон юртига боргунча сабри чидармикин. Тожикистондаёқ лентани чигарар, чиқарса думли одамлар ўрнида ўзини кўради: мен аппаратни мактаб тўгарагига қатнаб, фото ишида машқини роса қилган кичик ўғлимга бериб, “меҳмон икковимиз шаҳар айланамиз, сен кетимиздан юргин, қаерда чап оёғимни кўтарсам, меҳмоннинг якка ўзини суратга олаверасан”, деган эдим. Бир қанча жойда, жумладан, меҳмон анҳор бўйида, эски-туски йиғиб юрган эшак арава ёнида ва жон бераётган итнинг устида турганида чап оёғимни кўтарган эдим. Ўғлимнинг ўзи ҳушёр бола, ғалати-ғалати пайтларни топган бўлса керак. Мен бу нарсани жиянимга айтмадим, айтсам ҳам уришмаса керак, чунки меҳмонга озор берганим йўқ, ниҳояти юзига ойна тутдим.


СБХ / 2021 йил / № 07 / Солиқ солиш\nТадбиркор Солиқ кодексига мувофиқ ҚҚС ва фойда солиғи тўлаши керак бўлганлигини бир неча ой эътибордан четда қолдирди. Бунда у солиқ органларидан тегишли хабарномалар олмаган. Регулятор томонидан эътирозлар бўлмаслиги учун қандай йўл тутиш лозим? Солиқ маслаҳатчиси Гулнора ЭРГАШЕВА ўз тавсияларини берди:\n– Амалиётда айланмадан солиқ тўловчи у рўй берганда ҚҚС ва фойда солиғига ўтиши шарт бўлган СКнинг 461-моддасида назарда тутилган пайтни ўтказиб юборадиган вазиятларга жуда кўп дуч келади. Мен бундай тадбиркорларга ёрдам беришимга тўғри келган. Бир тадбиркор шунчаки 1 млрд дан ошиб ўтганини сезмай қолди – бу у реализация қилаётган товарларга талаб юқори даражада бўлган даврда рўй берган. Бошқаси – хориждан товар олган ва билмаслиги туфайли импорт операцияси амалга оширилган пайтдан бошлаб ҚҚС ва фойда солиғини тўлашга ўтиши керак бўлганлигини ўтказиб юборган.\nБундай вазиятда қандай йўл тутиш лозим?\nБиринчи навбатда – имкон қадар тезроқ солиқ тўловчининг шахсий кабинети орқали солиқ органларига ҚҚС тўловчиси сифатида ҳисобга олиш тўғрисида ариза билан мурожаат қилинг. Ва ҚҚС тўловчиси кодини олган пайтдан бошлаб – уни ҳисобварақ-фактураларда кўрсатинг, ҚҚС, фойда солиғи ва СКда сизнинг фаолиятингиз учун назарда тутилган бошқа солиқларни ҳисобланг ва тўланг.\nҚҚС ва фойда солиғини тўлаш бўйича мажбурият юзага келган пайтдан бошлаб ҚҚС тўловчиси сифатида ҳисобга олишга қадар ўтган давр мураккаб кечган.\nСолиқ кодексида солиқ тўловчининг аниқланган хатоларни мустақил равишда бартараф этиш ҳуқуқи борлиги назарда тутилган. Қонунчиликдан келиб чиқадиган мантиққа биноан, у СКга мувофиқ ҚҚС ва фойда солиғини тўлашни бошлаши керак бўлган пайтдан ҚҚС ва фойда солиғи ҳисоб китобини амалга ошириши шарт. Бироқ муаммо мана: ҚҚСни бутун ушбу давр учун ҳисобварақ-фактуралардан келиб чиқиб шакллантириши зарур. Афсуски, бугун буни амалга ошириш мумкин эмас, олдинги даврлар учун ҚҚС ҳисоб-китобини шакллантиришнинг техник имконияти мавжуд эмас.\nСолиқ тўловчи ҳисобварақ-фактураларда ҚҚСни фақат ҚҚС тўловчиси кодини олгандан кейин кўрсатиши мумкин. Бунинг устига ЭҲА тизими ЭҲФни фақат жорий даврда – Ҳисобварақ-фактураларнинг шакллари ҳамда уларни тўлдириш, тақдим этиш ва қабул қилиш тартиби тўғрисида низомда белгиланган муддатлар доирасида шакллантириш имконини беради (14.08.2020 йилдаги 489-сон ВМҚга 2-илова).\nЮзага келган вазиятдан қандай чиқиш мумкин? Жавобни биз ЭҲФ операторидан ҳам, Солиқ қўмитасидан ҳам олмадик.\nСолиқ тўловчи шунчаки ортиқча машаққатларсиз хатоларни тузатиш имкониятига эга эмас.\nУмид қиламанки, яқин вақтда регулятор бундай ҳоллар учун тавсиялар ишлаб чиқади, шунингдек зарурат бўлганда НҲҲга ўзгартириш ва қўшимчалар киритади.\nЎз мижозларимиз билан эса, биз бундай йўл тутдик:\n● ҚҚС ва фойда солиғини тўлаш бўйича мажбурият юзага келган пайтдан бошлаб тушум кўчириб ўтказилганлиги учун пеня ва жаримани ҳисобга олган ҳолда уларни ҳақиқатда тўлаш бошлангунга қадар бўлган бутун давр учун фойда солиғи ва ҚҚСни ҳисоблаб чиқардик;\n● фойда солиғи бўйича – ҳисоб-китобни топширдик ва тўловни амалга оширдик;\n● техник имконият мавжуд бўлмаганлиги боис ҚҚС ҳисоб-китобини топшира олмадик, бироқ пулларни ҳисобвараққа олдиндан тўлов сифатида тўладик.\nЭнди қачон солиқчилар бизни назорат тадбирлари доирасида ҳисоблаб чиқади деб кутмоқдамиз. Ўйлайманки, бу яқин вақтдаги камерал текшируви доирасида рўй беради.\nУмид қиламанки, биз мустақил равишда СКга мувофиқ солиқларни, пеняларни ва жарималарни тўлашга ҳаракат қилганимиз солиқ органлари томонидан айбни енгиллаштирадиган ҳолат сифатида ҳисобга олинади.


Нефть-газ соҳаси учун истиқболли кадрлар\nПойтахтимизда «Халқаро компанияларда миллий кадрларни тайёрлаш ва ривожлантириш» мавзуида халқаро конференция бўлиб ўтди. Унда кадрлар тайёрлаш борасидаги замонавий услуб ва технологиялар, шунингдек, Ўзбекистонда нефть-газ соҳаси учун юқори малакали мутахассис ва муҳандис-техник ходимларни тайёрлаш истиқболлари муҳокама этилди.\nТадбир Ўзбекистон Республикаси Олий ва ўрта махсус таълим вазирлиги, «Ўзбекнефтгаз» миллий холдинг компанияси, Россиянинг «Лукойл» компанияси, И.Губкин номидаги Россия давлат нефть ва газ университетининг Тошкентдаги филиали томонидан ташкил этилди.\nКонференцияда нефть-газ, энергетика, қурилиш ва ахборот-коммуникация технологиялари соҳалари мутахассислари, мамлакатимиз ва хорижнинг етакчи олий ўқув юртлари ўқитувчилари, мобиль алоқа операторлари вакиллари иштирок этди.\nЎзбекистон Республикаси олий ва ўрта махсус таълим вазири ўринбосари М.Каримов, «Ўзбекнефтгаз» миллий холдинг компанияси бошқаруви раисининг биринчи ўринбосари У.Саидов, «Лукойл» компанияси департаменти бошлиғи Ю.Пихтовников ва бошқалар Ўзбекистонда мустақиллик йилларида баркамол авлод тарбияси давлат сиёсатининг устувор йўналишига айланганини таъкидлади. Кадрлар тайёрлаш миллий дастурини амалга ошириш жараёнида узлуксиз таълимнинг ноёб тизими яратилди, жумладан, нефть-газ соҳаси учун юқори малакали мутахассислар тайёрланмоқда.\nКонференциядан кўзланган мақсад етук кадрлар тайёрлаш борасида халқаро компаниялар тажрибасини ўрганиш, Ўзбекистон ҳудудида фаолият кўрсатаётган халқаро компанияларда миллий кадрлар тайёрлашни ривожлантиришнинг асосий ёндашувларини аниқлашдан иборатдир.\nЎзбекистон олий ва ўрта махсус таълим муассасаларида замонавий касбларни эгаллаган мутахассислар тайёрланаётгани таъкидланди.\nБугунги кунда «Лукойл Ўзбекистон Оперейтинг Компани» масъулияти чекланган жамиятида 1 минг 800 дан зиёд киши меҳнат қилмоқда. Уларнинг қарийб 90 фоизини мамлакатимиз мутахассислари ташкил этади ва бу уларнинг юқори малака ва салоҳиятга эга эканидан далолат беради.\nКонференция доирасида «Ўзбекнефтгаз» миллий холдинг компанияси ва «Лукойл» компанияси ўртасида Ўзбекистонда мазкур соҳа учун кадрлар тайёрлаш бўйича ҳамкорлик тўғрисида шартнома имзоланди.\nСўнгги ўзгартириш: 02.10.2016 19:31


АҚШда Принснинг минглаб аудиоёзувлари сақланган сейфни очишди\n11:05 / 02.05.2016\nХонанда Принснинг меросини тасарруф қилишга вақтинчалик рухсат олган Bremer Trust компанияси ходимлари марҳумга тегишли сейфни очишди. ABC News хабарига кўра, бу сейфда хонанданинг нашр этилмаган мингга яқин аудиоёзувлари сақлангани тахмин қилинган.\nТелеканал маълумотига кўра, хонанда фақатгина бир маротаба мазкур архив ҳақида «бир кун келиб бошқа кимсалар ушбу ёзувларни чиқариб юборади. Бундай кишилар эса жуда кўп» дея омма қаришисида ёдга олган эди.\nСейфнинг очилиши ҳақида Принснинг синглиси Тика Нельсон хабар берди. Шунингдек, у акаси ўлимидан аввал ҳеч қандай васиятнома қолдирмаганини маълум қилган.


Буюк дарвозабон, энг зўр эксперт, энди раҳнамо...\n2021 йилда Карл-Хайнц Румменигге «Бавария» директорлар кенгаши раиси лавозимини тарк этади. Унинг ўрнини эса Оливер Кан эгаллайди. «Бу мансабда фаолият юритиш немис футболидаги энг мақбул юмушдир. Бироқ ўзини ҳурмат қиладиган киши вақтида тўхташни ҳам билиши керак. Оливер клубнинг барча сир-асрорларидан хабардор. У ўз фаолиятини якунлаганидан кейин (2008) бошқарув, спорт менежменти ва молия тизимларини қунт билан ўрганганлиги биз учун муҳим аҳамиятга эга. Ўйлайманки, Олли бу вазифани уддалай олади», - деди Румменигге хорижлик касбдошимизга берган интервьюсида.\nНима учун айнан Кан?\nРумменигге бу юксак лавозимни 2002 йилда эгаллаганди. Ўша даврда унинг бўлажак вориси, ҳозирги спорт директори Ҳасан Солиҳамиджич ва бош мураббийлар «Бавария» таркибида майдонга тушишган ва ЕЧЛнинг ярим финал йўлланмаси учун «Реал»га қарши баҳс олиб боришганди. Дарвоқе, ўшанда сардорлик боғичи Канга тегишли эди. Хуллас, яқин келажакда кимнинг раҳнамолиги остида ишлашларини Солиҳамиджич ва Ковач яхши билишади.\nСўнгги пайтларда Мюнхен суперклуби ўз таркибига ёрқин фаолиятга эга бўлган, нуфузли совринларни қўлга киритиш орқали шонли анъаналарни муносиб давом эттира оладиган шахсларни жалб этишга уринмоқда. Икки йил аввал Оллига «Бавария» спорт директори лавозимини таклиф этишганди. Бироқ Кан уни рад этди. 2009 йилда «Шальке», 2010 йилда «Кёльн» унинг тимсолида истиқболли менежерни кўришганди. Аммо собиқ посбон бегона жамоаларда ишлашни истамади. Ниҳоят, бу йил германиялик «Чингиз-Кан» ўзининг бир бўлагига айланган жонажон клубидан таклиф олди.\n«Биздан нафратланадилар ва ҳавас қиладилар. Бу менга қўшимча куч-қувват бағишлайди. Трибуналардан ёғилаётган ҳуштакбозликларга жавоб қайтариш, янада кучлироқ жиғига тегиш истаги ғайрат билан ишлашга даъват этади», - Кан - «Бавария»нинг инсон қиёфасидаги тимсоли, Ули Хёнесс орзусидаги мутахассис. Бутун жаҳон аҳлини ашаддий душмани сифатида тасаввур қиладиган такаббур ва димоғдор президент ўзига мақбул бўладиган навқирон мутахассисни топа олди. Иложи бўлганида, клубдаги барча нуфузли постларга у Канни тайинлаган бўларди.\nОлли янги ихтисоси бўйича махсус билимга эгами?\nОливер Кан Австриянинг Зеебург шаҳрида иқтисодиёт ва менежмент соҳасида МБА дипломига эга. Таҳсил давомида олган баҳолари хусусидаги саволга у муғомбирлик билан жавоб қайтарди: «Бу ерда олган билимимдан мамнунман. Айниқса, янги соҳамга оид йўналишлар, коммуникация ва шахснинг шаклланиши дастурларини қизиқиш билан ўзлаштирдим». Ўқув даргоҳида Германия терма жамоасининг собиқ дарвозабони ҳеч қандай имтиёзга эга бўлмади. Барча талабаларга мўлжалланган енгилликлар бундан мустасно, албатта. «Бир пайтлари ҳайвонот боғига талабалик гувоҳномасини кўрсатиш орқали кириш чиптасини 50 фоизли чегирма билан олгандим. Талабаларга имтиёзлар белгиланганидан ўшанда хабардор бўлганман», - деганди Олли.\nЯнги раиснинг топ-клубни бошқариш борасида умуман тажрибага эга эмаслигидан Хёнесс хавотирда эмас: «Ниманидир ўрганишнинг энг яхши усули - уни бажаришга киришиш. Ўзим буни синаб кўриб, ишонч ҳосил қилганман».\nФутболчиликдан кейин Кан нима билан шуғулланган?\nХайрлашув учрашувидан кейин 8 кун ўтгач, Олли ТВдаги дебютини нишонлади. Майдонда рақибларини ғажиб ташлашдан ҳам тоймайдиган ва жамоадошларини қўрқоқликда айблайдиган собиқ футболчи ТВ эксперти минбарида ҳам қатъият ва талабчанлигини сусайтирмади: «Анави йиғлоқиларга қаранг, рақиби сал туртиб юбориши билан уялмасдан ётиб олишди. Йиғини шунчалик соғинган бўлсанг, ечиниш хонасига кир ва тўйгунингча йиғла. Ўзингни тутишни ўрган. Ахир сен эркаксан!» - мазкур эътирофни Кан ЕЧЛ финалида майдонга тушган Салоҳ ва Карвахал манзилига йўллаганди. Криштиану Роналду ҳам Оллининг севимли нишони: «Сўнгги пайтларда рафиқам чеҳрасидан кўра Роналдунинг ялтироқ гавдасига кўпроқ кўзим тушмоқда. Бир талай совринларга сазовор бўлганига қарамасдан, майдондаги жамоадошларига бўлган ҳурмат унинг ялтироқ болдирлари ва махсус тайёрланган гол нишонлашларидан муҳимроқ эканини у ҳанузгача тушуниб етмаганига ҳайронман».\nГермания терма жамоаси ЖЧ-2018ни барвақт тарк этганидан ке-йин ТВга ташриф буюрган Бирхофф Йоахим Лёвни ҳимоя қилмоқчи бўлгани учун Кандан эшитадиганини эшитганди: «АПЛнинг энг яхши ўйинчиларидан бўлган Санени мундиалдан четда қолдирдингиз, Хекторни эса мунтазам равишда майдонга туширяпсиз. Ваҳоланки, у барча кўрсаткичлар бўйича «Аугсбург» ҳимоячиси Филипп Максдан устун эмас. Олдинги чизиқда эса Лёв бир неча йил аввал зафар қучган шогирдларига ишонч билдирмоқда. Аслида мавсумни юксак савияда ўтказган «Фрайбург» вакили Никлас Петерсен каби иқтидорли ҳужумчилар улардан яхшироқ тўп суришлари мумкин эди. Таркибни шакллантиришда адолат мезонларига амал қилингани шуми?»\nМана уч йилдирки, профессионал спортчилар якдиллик билан Оливер Канни Германиянинг энг яхши эксперти сифатида эътироф этишмоқда.\nКан раҳбарлик тажрибасига эгами?\nИкки йил муқаддам Олли дарвозабонлар академиясига асос солганди. Унинг раҳбарлигидаги экспертлар гуруҳи ўз маҳоратини ошириш истагида бўлган дарвозабонларга алоҳида машғулотлар ташкил этишдан ташқари, турли жамоаларда фаолият юритаётган мураббийлар учун услубий ишланмалар тайёрлаб берадилар. Шунингдек, клубларга махсус сертификатга эга бўлган мураббийларни жўнатиш ҳам кўзда тутилган.\n2017 йилда академия Саудия Арабистони футбол федерацияси билан ҳамкорликни йўлга қўйиб, терма жамоа дарвозабонларига турли мусобақалар, жумладан, Россиядаги ЖЧга тайёргарлик кўришда ёрдам берди.\nҲозирда билим маскани фаолият доирасини тобора кенгайтириб, «Реал»нинг халқаро мактаблари билан ҳамкорлик қилмоқда. Шу тариқа азалий рақиблар қалин дўстларга айланишмоқда. Бу йил Германияда 28та маш-ғулот лагерларини очиш ҳаракатида, ер майдонлари харид қилинган. Ло-йиҳанинг асосий мақсади - ёш дарвозабонларни жамоавий ўйинга жалб этиш. Каннинг фикрига кўра, дарвозабонларнинг дарвоза қўриқчилари сифатида эътироф этилишларига чек қўядиган пайт келди - энди улар ҳам майдон ўйинчилари сингари тўп суришлари керак.\nОллининг «Бавария»даги илк лойиҳаси қандай бўлади?\nКлуб мутасаддилари стратегик ҳомийни алмаштириш жараёнини бошлаб юборишди. 2025 йилда Audi ўзининг клуб директорлар кенгашидаги ўринларини турдош рақобатчи - BMWга бўшатиб беради. Янги ҳомий эса «Бавария» тизимига 800 млн. евро сармоя киритади. Audi сармоясидан икки бараварга кўпроқ бўлган ана шу маблағ эвазига Мюнхен жамоаси АПЛнинг топ-клублари ва айрим шайхлар жамоалари даражасига кўтарилиб олишни режалаштирган. Қизиғи шундаки, Мюнхеннинг бу икки машҳур бренди шу пайтга қадар ҳеч қачон ўзаро ҳамкорлик қилган эмас.\nКаннинг асосий вазифаси клубнинг амалдаги ҳамкори билан имкони борича тезроқ орани очиқ қилишдан иборат (энг тезкор вариант - 2021 йил). Шунда «Бавария» BMW билан имзолаган шартномаси эвазига яна бир неча миллион евро қўшимча сармояга эга бўлади. Кейинчалик ҳам Оливер нафақат спортга оид масалалар, балки янги ҳамкорликдан кўпроқ манфаат олиш устида бош қотиради.\nБлоглар Мозий юлдузлари\nМарказий Осиёдан Европада кимлар бор? ("ИнтерФутбол" блоги)


COVID-19: АҚШ Россияни Ғарб вакциналари ҳақида қасддан ёлғон ахборот тарқатишда айблади\n20 май 2022, Тошкент вақти: 06:31\nҒарб вакциналари Россиянинг ўзида ишлаб чиқилган ва 90 фоиздан юқори самарани кўрсатган “Спутник V” вакцинасига рақобатчи ҳисобланади.\nАҚШ Россия жосуслик хизматларини коронавирусга қарши Ғарбда ишлаб чиқилган вакциналар ҳақида қасддан ёлғон ахборот тарқатаётганликда айблади. Ёлғон ахборот вакциналарнинг хавфсизлиги ва самарадорлигига бўлган ишончга путур етказиш мақсадида тарқатилган, деб хабар беради “The Wall Street Journal” нашри.\nАҚШ Давлат департаментининг Глобал фаолият маркази хориждаги дезинформация – қасддан ёлғон ахборот тарқатиш ҳаракатларини кузатиб боради. Марказнинг нашрга маълум қилишича, Россия разведкасига алоқаси бор, деб гумонланаётган тўртта вебсайтда Ғарб вакциналари самарасини шубҳа остига олувчи қатор мақолалар чоп этилган.\nУшбу вебсайтлар вакциналар ҳақида салбий фикр шаклланишига олиб келадиган хабарларгагина урғу бериб, уларнинг самараси ёки хавфсизлиги борасидаги маълумотларни атай келтирмайди.\nҒарб ширкатлари ишлаб чиққан вакциналар ўта пухта синовлардан ўтказилган бўлиб, уларнинг самараси бирида 60 фоиздан, иккитасида 90 фоиздан юқори эканлиги намойиш этилган. Ғарб вакциналари Россиянинг ўзида ишлаб чиқилган ва 90 фоиздан юқори самарани кўрсатган “Спутник V” вакцинасига рақобатчи ҳисобланади.\nГлобал фаолият маркази аниқлаган вебсайтлар орасида Россия Ташқи разведка хизматига (СВР) тегишли “New Eastern Outlook” ва “Oriental Review”, ФХХга (ФСБ) тегишли “News Front” нашрлари ҳам бор. “News Front” Россия ўзига қўшиб олган Қримда жойлашган. Тўртинчи нашр, “Rebel Inside”, Бош разведка идорасига (ГРУ, Россия ҳарбий разведкаси) тегишлидир. Бу нашрлар тор йўналишда бўлиб, ўқувчилари кўп эмас. “New Eastern Outlook” ва “Oriental Review” Яқин Шарқ, Осиё ва Африкадаги ўқувчиларга мўлжалланган. “Rebel Inside” ҳозирча янгиланмаяпти.\nАҚШга тегишли ижтимоий медиа компаниялари ушбу тўрт вебсайтга алоқаси бўлган саҳифаларни ўз платформасидан ўчирган.\nВладимир Путиннинг матбуот котиби Дмитрий Песков Россия разведкаси Ғарбда ишлаб чиқилган вакциналар ҳақида дезинформация тарқатаётганини инкор этган. Унинг фикрича, АҚШ коронавирус давоси борасидаги баҳс-мунозарага масъулиятни Россияга тўнкаб қўймоқчи.\nАҚШ Совет давридан бери Россияни тиббий масалаларда дезинформация тарқатишда айблаб келади, дейди экспертлар. Жумладан, ўз вақтида КГБ ОИТС касаллиги АҚШнинг биологик қурол лабораторияларидан чиқиб кетганлиги ҳақида ахборот ҳуружи уюштирган эди.


00:00 / 09.01.2012 | eski savollar | 1053\nАссалому алйкум динимиз ё'лида хизмат қилаётган биродарлар. Агар ножоиз бо'лса узр. Мен О'з ТВ 1 каналида туркия кино ижодкорлари со'ратга олган " Азиз Маҳмуд худоий ё'ли" деган филм ко'рган эдим . Унда мурсалот со'раси ва Ясин со'расининг айрим оятларини қироати бор. Сизлардан илтимос худди шундай қироат билан о'қийдиган қори номини билсангиз шу ҳақда ма'лумот берингизлар. Мен жуда ҳам та'сирланганман. Саволим ноо'рин бо'лса сизлардан кечирим со'райман. Олдиндан катта раҳмат\nВа алайкум ассалом.Сиз айтаётган қироат турк қориларидан бирига тегишлилиги қироат услубидан маълум, аммо қорининг кимлигини билмайман. Машҳур турк қориси Муҳаммад Амин Ойнинг қироати ҳам шунга ўхшайди. Керак бўлса, интернетдан изласангиз топасиз.\nҳофизи Қуръон дейиладими\nҚуръони каримни фақат араб тили ўқиш шартми?


Qalampir.uz - Ислом Каримов оиласи билан қандай дам оларди?\n15:41, 17.10.2018 Жамият\nЎзбекистон Республикасининг Биринчи Президенти Ислом Каримовнинг кенжа қизи, “Сен ёлғиз эмассан” Республика жамоатчилик болалар жамғармаси, Республика болалар ижтимоий мослашуви маркази, Ислом Каримов номидаги Республика хайрия жамоат фонди васийлик кенгаши раиси Лола Каримова-Тилляева отаси Самарқандда тушилган оилавий сурат ва у билан боғлиқ хотираларни ёдга олди.\n“Баҳорги таътил кунларида болалар билан ота-онамдан хабар олиш учун Тошкентга келган эдик. Наврўз байрами арафаси эди. Отам набираларини кўрганда ҳамиша ниҳоятда қувонар эдилар. Фарзандларим ҳам бобосини катта хурсандчилик ва қий-чув билан кутиб олишар ва остонаданоқ ўз ўйинларига чорлар эдилар.\nКатта қизим Марямга Регистон майдони тўғрисида батафсил гапириб берганлари, Тиллакори мадрасасининг гўзал безакларини ҳайратда томоша қилганимиз хали ҳам кўз олдимда.\nСамарқандга қилган ушбу сафаримиздан икки йилдан сал ошиқ вақт ўтиб, айни шу майдон ва мадраса ёнида отам билан видолашиб, уларни мангу масканларига кузатдик”, деб ёзади Лола Каримова-Тилляева.\nЭслатиб ўтамиз, Лола Каримова турмуш ўртоғи ва фарзандлари билан АҚШда истиқомат қилмоқда. Ислом Каримовнинг рафиқаси Татьяна Акбаровна Каримова эса Тошкентда.\nКуни кеча Гулнора Каримованинг қизи Имон Каримова ҳам Тошкентга қайтиб келди. Унинг акаси Ислом Каримов ҳамон Англияда яшамоқда. Гулнора Каримова эса Имоннинг айтишича ўз уйида.\nПрезидент Администрациясида уч киши янги лавозимларга тайинланди\nЎзбекистон олтин-валюта захираси қанчалиги маълум бўлди\n16:51, 06.10.2018 26 936\n19:22, 03.10.2018 19 882\n13:42, 14.09.2018 26 997


Ўтмиш ва келажак ўртасидаги кўприк - Халқ сўзи\n11:38 18 Май 2018 Маданият\n“Ўтмиш ва келажак” деб номланган тадбирда давлат ва жамоат ташкилотлари вакиллари, олимлар, музейшунослар, профессор-ўқитувчилар, талаба-ёшлар, маданият, санъат ихлосмандлари ҳамда журналистлар қатнашди.\nКўргазманинг очилишида юртимизда музейлар фаолиятини янада такомиллаштириш, жумладан, уларни қадим тарихимиз ҳақида ҳикоя қилувчи нодир экспонатлар билан янада бойитиш, халқимиз, айниқса, ёшлар ўртасида кенг тарғиб этишга алоҳида эътибор қаратилаётгани таъкидланди.\nХалқаро маданият карвонсаройи Камолиддин Беҳзод номидаги Миллий рассомлик ва дизайн институти билан ҳамкорликда “Амалий санъат асарларини таъмирлаш” факультети талабаларининг амалий машғулотларда иштирокини кенг йўлга қўйган. Кўргазмада ушбу машғулотлар жараёнида йигит-қизлар томонидан таъмирланган сопол буюмлар, турли нақшлари қайта тикланган уй анжомлари ва бошқа кўп асрлик тарихга эга топилмалар, ашёлар ҳам намойиш қилинди.\nҚайд этиш жоизки, мазкур топилмалар Тошкент вилояти ҳудудидаги Қонқа ва Сурхондарё вилоятининг Кампиртепа, Дабилқўрғон ҳамда Мунчоқтепа тарихий ёдгорликларидан қазиб олинган.\nКўргазма доирасида ташкил этилган давра суҳбатида олимлар, профессор-ўқитувчилар томонидан археология ва реставрация жараёнининг муҳим масалалари муҳокама қилинди. Талаба-ёшлар йиғилганларга ўз реставрация ишлари ҳақида маълумот берди. Бундай тадбирлар ўтмиш ва келажак ўртасида кўприк бўлиб, ёш авлоднинг ўз Ватани тарихи билан фахрланиш, миллий қадриятларни асраб-авайлаш туйғуларини янада кучайтиради.


“УМРИМ БЕЗАГИСАН, МАЪҲАДИМ!” – oliymahad.uz\n“УМРИМ БЕЗАГИСАН, МАЪҲАДИМ!”\nОзод ва обод, мустақил юртда яшаш инсон фарзанди учун улкан саодатдир. Истиқлол чаманида яшнаган она Ватанимиз бағрида мусаффо орзуларимиз осмон қадар юксалаётгани рост. Яратганга минг шукурки, бу тинч, мусаффо, келажаги буюк давлатда туғилиб камолга етиш, илму фан, касб-ҳунар эгаллаш бизнинг ТИИ талаба қизларига ҳам насиб қилди.\nЖорий йилнинг 17 июнь куни Ўзбекистон мусулмонлари идораси тасарруфидаги Тошкент ислом институти талаба қизлари ва 2018-2019 ўқув йилининг битирувчилари ҳамда турли таълим муассасаларидан ташриф буюрган меҳмонлар иштирокида хатмона кечаси бўлиб ўтди. Байрам тадбирида иштирок этиб битирувчи талабаларга оқ фотиҳа бериш учун Ўзбекистон мусулмонлари идораси, Ўзбекистон халқаро академияси ва “Хастимом” МФЙдан, Мовароуннаҳр нашриёти, Тошкент шаҳар вакиллиги, “Хадичаи Кубро” ЎМИБЮдан ҳамда ўнлаб институтнинг фахрий ходимларидан иборат азиз меҳмонлар ташриф буюрди.\nТадбирнинг аввалида кечанинг қаҳрамонлари бўлмиш битирувчилар кириб келишди. Қуръони каримни 2-босқич талабаси Саидалиева Муфаззала тиловат қилди ва тадбир устозлар қилган гўзал дуолар билан очилди. “Хатмона 2019” байрам тантанасида нуфузли меҳмонларга сўз навбати берилди. Улар битирувчиларга ўзларининг самимий тилак, хайрли дуо ва қимматли насиҳатларини билдирдилар. Сўнгра институтнинг фаол битирувчи талаба қизлари раҳбарият томонидан “Фахрий ёрлиқ”, ва эсдалик совғалари билан тақдирландилар. Тадбир давомида биринчи курс талаба қизларининг бадиий чиқишлари ўзгача файз бағишлади. Хатмона тадбири битирувчиларнинг келгуси ҳаётига гўзал дуои хайрлар қилиш билан якунланди.\n929310cookie-check“УМРИМ БЕЗАГИСАН, МАЪҲАДИМ!”no\nОлдинги«Даволаса 7 кунда, даволамаса 3 кунда тузалади…»КейингиМуфтий Усмонхон Алимов Австриядаги анжуманда нутқ сўзлади


ТАТУ талабаси «Best of the Best» чемпионлик камари соҳиби бўлди - xabar.uz\nТАТУ талабаси «Best of the Best»...\nТАТУ талабаси «Best of the Best» чемпионлик камари соҳиби бўлди\n11.06.2019 23:47 0 1777\nЖорий йилнинг 9 июнь куни Қарши шаҳрида профессионал кикбоксинг жанглари ўтказилди.\nУшбу мусобақада 75 кг вазн тоифасида Тошкент ахборот технологиялари университетининг Компьютер инжиниринг факультети 4-босқич талабаси Рустам Ҳамдамов ҳам иштирок этди ва рақибини муддатидан олдин мағлубиятга учратиб, «Best of the Best» чемпионлик камарини қўлга киритди.\nТАТУ талаба кикбоксинг\nТаълим 07/10, 18:28\nҲоким ўқишни ташламоқчи бўлган талабанинг контрактини тўлаб берди\nТаълим 01/10, 13:50\nЮлдуз Усмонова: «Европаликлар Ўзбекистон ҳақида яхши таассуротга эга»\nТаълим 21/09, 17:11\nТалабалар диққатига! Мотивацион мактуб (хат) қандай ёзилади?\nЙТҲда ҳалок бўлган педагоглар ҳоким йиғилишига чақирилганди


Жанубий Америка ФИФА президентлиги учун сайловда Инфантино номзодини қўллаб-қувватлайди » Скачать музыку бесплатно новинки музыки 2016-2017\nКомментариев: 0 Просмотров: 247 Дата: 29-01-2016, 02:53 Жанубий Америка футбол конфедерацияси УЕФА бош котиби Жанни Инфантинони ФИФА президентлиги учун сайловда қўллаб-қувватлаши ҳақида расман маълум қилди. Бу қарор КОНМЕБОЛ ижроия қўмитаси томонидан қабул қилинган. Қўмита аъзолари Инфантинонинг номзодини бир овоздан маъқуллашган. Қайд этиш керакки, шу кунларда КОНМЕБОЛнинг ижроия қўмитаси янги таркибга эга бўлди. Ташкилот раҳбари этиб, Парагвай вакили Алехандро Домингес тайинланган. - деб хабар бермоқда Stadion.uz нашри.


Касб фазилати ва турлари\tmuslim.uz\nСаҳобаи киромлар ҳам маълум бир касбларга машғул бўлганлар. Жумладан, Абу Бакр Сиддиқ розияллоҳу таоло анҳу баззоз (газмол сотувчи) эдилар. Умар розяллоҳу таоло анҳу терини ошлар эдилар. Усмон розияллоҳу анҳу савдогар эдилар. Али розияллоҳу анҳу котиблик ва мардикорлик қилар эдилар. Ўз даврида Шом диёрининг фақиҳи бўлган Авзоий раҳматуллоҳи алайҳ Иброҳим ибн Адҳам раҳматуллоҳи алайҳни кўрдиларки, орқаларида бир кўтарим ўтинни кўтариб келиб, уни сотиб тиричилик қилур эдилар. Авзоий раҳматуллоҳи алайҳ дедилар: «Қачонгача бундай касбни қилурсиз?» Иброҳим ибн Адҳам дедилар: «Жим тургил, батаҳқиқ, ҳадисда келибдир, кимики ҳалол таом талаб қилиш учун ҳар хил залил (хор) бўладиган жойда турса, ул кишига жаннат вожиб бўлгай».\nКасб қилиш валийларнинг суннатларидир. Касбда инсон ўз аҳволини ёпмоқ ва сирини билдирмаслик бордир. Пайғамбар соллаллоҳу алайҳи ва саллам дедилар: “Ростгўй савдогар қиёмат кунида сиддиқлар ва шаҳидлар билан бўлгай”. Пайғамбар соллаллоҳу алайҳи ва саллам дедилар: “Савдогарлик қилингларки, халқнинг ризқлари ўн қисмдир. Тўққиз қисми савдогарликдадир, яъни сотмоқда ва олмоқдадир”. Пайғамбар соллаллоҳу алайҳи ва саллам дедилар: “Кимки касб қилмай, савол (тиланчилик) эшигини ўзига очса, Аллоҳ таоло унга муҳтожлик ва бечораликнинг етмиш эшигини очгай”.\nИсо алайҳиссалом бир одамни кўрдилар, унга: «Нима иш қилурсан?» дедилар. Ул киши: «Ибодат қилурман», деди. «Қайдан таом ерсан?» дедилар. «Менинг биродарим бордирки, таомимни ул тайёрлаб туради», деди. Исо алайҳиссалом дедилар: «Сенга таом бериб турадиган биродаринг сендин обидроқдир». Ҳазрати Умар розияллоҳу анҳу дедилар: “Аллоҳ таоло ризқ беради, деб, касбдан қўлларингизни тортманглар, Аллоҳ таоло тилла ва тангани осмондан ёғдирмайди”. Луқмони Ҳаким фарзандига қуйидагича васият қилдилар: «Касбдан қўлингни тортмагил, кимики халқнинг муҳтожи ва бечораси бўлса, унинг дини танг ва ақли заиф бўлгай ва унинг муруввати ботил бўлгай ҳамда халойиқ унга ҳақорат кўзи билан қарагай». ويُشغِلُ قلبَه بذكرِ الله تعالى خاصّة\nҲазрати Умар розияллоҳу анҳу дедилар: “Кимики динда фақиҳ бўлмаса, яъни савдо қилишнинг илмини билмаса, бозорда савдогарлик қилмасин”. Ҳазрат Али розияллоҳу анҳу дедилар: “Кимики динда фақиҳ бўлмасдан илгари савдогарчилик қилса, батаҳқиқ, судхўрликка гирифтор бўлибдир.\n“...Аллоҳ фақат тақволи кишилардан қабул қилур оят” (Тавба сураси 27 оят). Касб қилувчи ҳар касб ва ҳунарни ўрганса, Аллоҳ таолонинг фармонини адо қилади ва шариат амрларига эҳтиёт бўлади, токи ул касбдан ҳосил қилган луқмасидан нур ва сафо пайдо бўлади ва қилган ибодатларининг лаззатини топади ва ул қилган касбидан барокат кўради ва ул касбда даст бакор, дил баёр билан машғул бўлади. Касб сабабидан ризқ бергувчи ва тавфиқ берадиган Аллоҳ таолодир.\nТошкент ислом институти устози С.Примов\t552 марта ўқилди\tДругие материалы в этой категории:\n« Меҳмонга хизмат қилиш савоблари\tИмоми Аъзамнинг ўғли Ҳаммодга қилган йигирмата насиҳати »


10 Мар 2020 2363\n– Биз касалликни беркитаётганимиз йўқ, бунинг иложи ҳам йўқ, – дея ижтимоий тармоқларда тез-тез тарқалаётган ёлғон хабарларга ўз муносабатини билдирди Ўзбекистон Республикаси соғлиқни сақлаш вазири Алишер Шодмонов.\n– Агар касаллик қайд этиладиган бўлса, дори воситаларининг захираси, шунингдек, профилактика бўйича имкониятларимиз етарли. Тарғибот ишларини кучайтиришимиз, ҳаққоний маълумотларни вақтида етказиб туришимиз керак.\nЭнг муҳими, ҳар бир фуқаро нотўғри, ваҳимали маълумотларга ишонмаслиги, эҳтиёт чораларини кўриши зарур. Зарурат бўлмаса, хорижга чиқмайлик. Барча чеклов чораларини ошкор эълон қилаяпмиз ва буни тўғри тушунишни сўрар эдик. Фуқароларимиз барча эҳтиёт чораларини кўрсалар, ишонаманки биз бу жангда ғолиб чиқамиз.


Дум ликиллатиш ҳам дипломатия ёки бир фармон сири\n13 май 2021, Тошкент вақти: 14:40\nФаридун http://tbn0.google.com/images?q=tbn:g3Ehfj0PHJ6CnM:http://www.visit-tashkent.com/images/tashkent_national_bank.jpg АҚШнинг кўзларини шамғалат қилишга уриниш. Оқсаройнинг Оқ уй учун чиқарган қоғози. Ўзбекистон президентининг 20 февралдаги “Аҳолининг тижорат банкларидаги омонатлари кафолатларини таъминлаш ва шартларини эркинлаштиришга оид қўшимча чора-тадбирлар тўғрисида”ги фармонига худди шундай таъриф бериш мумкин.\nҲужжатда Ислом Каримов мамлакатдаги тижорат банклари, ҳуқуқ-тартибот ва солиқ идораларидан банк сирини муҳофаза этишни талаб қилган.\n“Омонатчидан пул маблағларининг келиб чиқиши ҳақида маълумот ва бошқа ахборотларни талаб қилиш ноқонуний, деб ҳисоблансин, ушбу талабни бузган мансабдор шахслар белгиланган тартибда жавобгарликка тортилсин”,- дейилади фармоннинг 3-бандида.\nПрезидентнинг барча фармонларидаги каби ҳужжатнинг кириш қисмида мазкур фармон аҳолининг банкларга бўлган ишончини мустаҳкамлаш, маблағларнинг банкдан ташқари муомаласини камайтириш, аҳолининг бўш пулларини банкларга жалб қилишни рағбатлантириш мақсадида қабул қилингани ёзилган.\nБироқ унинг биринчи бандиёқ ушбу сўзларни инкор этади. Унда айтилишича, банклар аҳоли маблағларини фақат 2008 йил 1 апрелдан 2009 йил 1 апрелгачагина тасдиқловчи ҳужжатлар талаб қилмасдан омонатларга қабул қилишга мажбур.\n2009 йил 1 апрелдан кейинчи? Демак, шу санадан кейин банклар қўйилган омонатларнинг келиб чиқиши ҳақида ҳужжатлар талаб қилиши мумкин экан-да?! Фармоннинг мана шу банди президент ва банкларнинг ниятлари самимийлигига шубҳа уйғотади.\nШунингдек, ҳужжатнинг 3-банди ҳам турли гумонларни келтириб чиқаради. Унда банклар, ҳуқуқ-тартибот, солиқ ва бошқа назорат идораларига омонатчилардан ва банклардан пул маблағларининг келиб чиқиши ҳақидаги маълумотлар ва банк сирини ташкил қилувчи бошқа турдаги ахборотларни талаб қилиш қатъиян маън этилган.\nШу каби гумонлар асоссиз эмас, албатта. Бугунги кунда Ўзбекистонда 29 та тижорат банки фаолият юритмоқда. Аксарият банкларнинг таъсисчилари давлат, асосан, Молия вазирлигидир.\nХусусий банклар эса хусусий шахс ва компаниялар томонидан ташкил этилганига қарамай, барибир давлатнинг қаттиқ назоратида. Бундан ташқари, ҳам давлат, ҳам хусусий тижорат банкларининг раҳбарлари ҳуқуқни ҳимоя қилиш идоралари, хусусан, Ички ишлар вазирлиги ва Миллий хавфсизлик хизматига ипсиз боғланган.\nШундай шароитда банк бошқарувчилари бирор мижоз, масалан, мухолифатчи, инсон ҳуқуқлари ҳимоячиси ёки мустақил журналистнинг омонатлари ёки банк ҳисоб рақамининг аҳволи ҳақида ИИВ ёки МХХга маълумот беришдан бош торта оладими? Бу амри маҳол.\nМана шу нарсалар фармон билан танишган ҳар бир кишини ҳужжатнинг асл мақсади ва келиб чиқиш сабаблари устида бош қотиришга мажбур қилади.\nЎзбекистон Миллий банкида ишлаётган бир манбанинг айтишича, мазкур ҳужжатнинг қабул қилиниши Ўзбекистон ва Ғарб мамлакатлари, хусусан, АҚШ ўртасидаги муносабатларнинг илий бошлаши билан боғлиқ. Маълумки, улар ўз вакиллари орқали Ўзбекистонга инсон ҳуқуқларига риоя этишни тавсия қила бошлади.\n“Хусусан, яқинда адмирал Уильям Фэллон ва президент Ислом Каримов ўртасида бўлиб ўтган учрашувда америкаликлар Ўзбекистонда АҚШ ва бошқа Ғарб мамлакатларидан пул ўтказмалари олган фуқароларга нисбатан банк сири қоидалари бузилаётгани масаласини кўтарган. Унда президент ўзини бу ҳақда худди биринчи марта эшитаётгандек кўрсатиб, бемаза банкирларга қарши чоралар кўриб, тегишли фармон қабул қилишга сўз берган”,- деди Миллий банк ходими.\nУнинг сўзларига кўра, ушбу учрашувдан сўнг президент девони Марказий банк ва Миллий банкка банк сирига оид фармон матнини ишлаб чиқиш вазифасини юклаган.\nШулардан келиб чиқилса, бу ҳужжат америкаликларни кўзини шамғалат қилиб, тинчлантириш учун қабул қилинган бир қоғоздир. Энди И.Каримов улар олдида бемалол: “Тегишли фармон қабул қилинди, бу масалани яна кўтариш ва у ҳақда қайғуришнинг ҳожат йўқ”, дейиши мумкин.\nТижорат банкларидаги айрим иқтисодчиларнинг таъкидлашича, амалда банк сирига риоя қилиш ҳам, бу соҳада эркинлаштириш ҳам бўлмайди. Чунки баландпарвоз фармоннинг асосий мақсади Ўзбекистонга яна пул ваъда қилаётган АҚШ олдида думини ликиллатишдир.\n“Аксинча, Каримовнинг ушбу фармонидан сўнг банклар ҳукумат идораларига фуқароларнинг омонатлари ва банк ҳисоб-рақамлари ҳақида олдингидан ҳам кўпроқ маълумот бера бошласа, ажаб эмас. Чунки президентнинг хатти-ҳаракатлари ҳаммага аён бўлиб қолган: одамлар олдида бир нарсани буюради, яширинча, яъни амалда эса шу нарсанинг аксини талаб қилади”,- демоқда иқтисодчилар.


Тошкент шаҳрида Япония рақамли университети ташкил этилади — Review.uz\nУниверситетда ўқитиш япон ва ўзбек тилларида тўлов-контракт асосида амалга оширилади.\nҲукуматнинг тегишли қарори билан, “Digital Knowledge Co., Ltd.” компаниясининг (Япония) муассислигида Япония рақамли университети ташкил этилади.\nҚарорда таъкидланишича, Олий ва ўрта махсус таълим вазирлиги, Ўзбекистон давлат жаҳон тиллари университети билан “Digital Knowledge Co., Ltd.” компанияси ўртасида 2020 йил 17 апрелда “JDU – Japan Digital Universities” сателлит кампусини ташкил этиш бўйича ҳамкорлик шартномаси имзоланган.\nУниверситет нодавлат олий таълим ташкилоти ҳисобланади.\nУниверситетда ўқитиш япон ва ўзбек тилларида тўлов-контракт асосида амалга оширилади. Ўқув режалари ва фан дастурларида Япониянинг Отемае университети, Токио онлайн университети ва бошқа нуфузли ОТМларининг тажрибасидан фойдаланилади.\nУниверситетда бакалавриат таълим йўналишлари бўйича кундузги ва масофавий таълим шаклларида кадрлар тайёрлаш амалга оширилади.\nУниверситет битирувчиларига олий таълим тўғрисидаги ҳужжат сифатида тан олинадиган Япония университетлари ҳамда Ўзбекистоннинг белгиланган намунадаги дипломлари берилади.\nУниверситетда талабалар ўқиши учун тўлов-контракт маблағлари миқдори Муассис томонидан белгиланади, шунингдек ҳар йили ижтимоий ҳимояга муҳтож оилаларнинг қобилиятли, иқтидорли ҳамда ўзлаштириш кўрсаткичлари юқори бўлган фарзандлари орасидан танлов асосида бепул (Университет гранти асосида) 10 нафардан кам бўлмаган абитуриентлар ўқишга қабул қилинади.\n2020/2021 ўқув йилидан “Муҳандис-дастурчи” бакалавриат таълим йўналиши бўйича Университетга талабалар қабул қилинади, кейинги ўқув йилидан бошлаб “Компьютер графикаси ва дизайн” йўналиши бўйича ҳам қабул амалга оширилади.\nЯпония рақамли университети


Нима учун мактаб доскалари яшил рангда? – «Умид» ИДУМИ\nadmin Seshanba Oktyabr 8th, 2019 Мақолалар Фикр билдирилмаган\nЗамонавий мактабнинг муҳим жиҳози саналган – мактаб ёки синф доскаси ўқув муассасаларида XIX асрда пайдо бўлган. Ҳар бир ўқувчининг ёнига шахсан келиш ўрнига эндиликда ўқитувчилар фанни бирваракайига бутун синфга тушунтириш имкониятига эга бўлишди. Бундай доскалар ёғочдан тайёрланиб, кейин қора рангга бўялган. Бу вариант ўзининг арзонлиги сабаб кенг тарқалди.\nКейинчалик ривожланаётган саноат мактабларга пластик ва металдан тайёрланган доскаларни таклиф этди. Металдан тайёрланган бундай мактаб жиҳози магнитлилик хусусияти сабаб, кундалик фойдаланиш учун жуда қулай эди. Дастлаб бундай доскалар қора бўёқ билан қопланган – бу рангни бошқасига ўзгартириш ҳақида ҳеч ким ўйлаб кўрмаган. Қора фонда оппоқ бўрда ёзилган ёзув аниқ кўринади, дея ҳисобланган.\nБироқ илм-фан бир жойда турмайди. XX асрнинг ўрталарида мутахассислар тасвирлар билан узоқ ишланганида яшил ранг кўз учун қулай эканини аниқлашди. Тўқ яшил рангга бўялган досканинг синов партиясини олган мактаб ўқитувчилари бу ранг, айниқса, қуёшли кунларда ишлаш учун анча яхши эканини айтишди.\n1960-йилларда яшил рангдаги мактаб доскалари дастлаб АҚШ мактабларини “тўлдирди”, кейин эса Ғарбий Европага келтирилди. Кейинчалик яшил рангдаги мактаб доскалари Шарқий Европага ҳам кириб келди. Бугунги кунда қора рангдаги доскаларни ҳамма ерда ҳам учратавермаймиз.\ndoska, maktab doskasi, nima uchun, доска, мактаб доскаси, нима учун?, почему, школьная доска\nДарс жадвалини тузиб берувчи дастур →


Миллиардер Билл Гейтс "суперсигир" лойиҳаси учун 40 миллион $ ажратди - 29.01.2018, Sputnik Ўзбекистон\n"Идеал" сигир оддий соғин сигирдан фарқли ўлароқ 4 баробар кўп сут беради 29.01.2018, Sputnik Ўзбекистон\n"Идеал" сигир оддий соғин сигирдан фарқли ўлароқ 4 баробар кўп сут беради\nТОШКЕНТ, 29 янв — Sputnik. Microsoft компанияси асосчиси Билл Гейтс "суперсигир" яратишлари учун 40 миллион доллар пул сарфламоқда, деб хабар қилди Business Insider портали.\nУшбу буюртма генетик тадқиқотлар ва уй жониворлари учун вакциналар яратиш билан шуғулланувчи GALVmed нотижорат ташкилотига берилган.\n"Суперсигир" лойиҳаси устида Шотланиядаги Эдинбург университети мутахассислари шуғулланишади. Сигирларнинг чидамлилиги ва улардан олинадиган сут миқдорини ошириш учун йирик шохдор жониворларнинг африка ва европа зотларини "бирлаштириш" керак бўлади.\n"Бу ишнинг самараси жуда юқори. Ҳаётининг давомийлиги ҳозирги сигирларникидек бўлган, аммо улардан тўрт баробар кўп сут берадиган сигирни вужудга келтиришимиз мумкин", — деб баёнот қилган Гейт.\nЭслатиб ўтамиз, Microsoft асосчиси бундан олдинроқ сунъий уруғлантириш йўли орқали сигир яратиш таклифини киритган эди.\nМиллиардер Гейтс тез-тез хайрия ва илмий лойиҳаларга пул ажратиб туради. Forbes журнали маълумотларига кўра, унинг бойлиги 92 миллиард долларга етган.


АҚШда Ислом: кеча ва бугун – Davronbek's blog\nPosted on November 25, 2013 December 14, 2013 AuthorDavronbekLeave a comment\nМусулмон эмиграциясининг учинчи фасли – 1967 йилдан кейинги даврда Покистон, Араб давлатлари ва Эрондан иммигрантлар оқими АҚШга кўчиб келди. Уларнинг аксарияти, аввалгиларидан фарқ қилган ҳолда, ўқимишли ёки бирор бир ҳунар соҳиби бўлган. Учинчи давр мусулмон иммигрантларининг кўпчилиги Яман, Миср, Туркия, Марказий Осиё, Кувайт, Саудия Арабистони, Ироқ, Афғонистон фуқаролари эди.\nCанъат аҳлидан: Мустафо Аққод (“Рисолат” ва “Саҳро арслони” фильмлари режиссёри), Азиз Ансорий (актёр), Akon (реппер), Меҳмет Оз (доктор ва телеюлдуз), Жермейн Жексон (хонанда ва бастакор).\n← Previous Previous post: Истиқболи баланд ёшлар\nNext → Next post: Тожик халқ мақоллари


Тожикистон Республикаси Ҳукуматининг мамлакат аҳолисига мурожаатномаси | АМИТ "Ховар"\nИюль 28, 2020 18:01\nБарчангизга маълумки, биз сўнгги бир неча йил давомида мамлакат энергетика соҳасида кўплаб ютуқларга эришдик.\n«Помир-1», «Сангтўда-1», «Сангтўда-2» гидроэлектростанциялари, Душанбе шаҳри иккинчи иссиқлик-энергия маркази, «Роғун» гидроэлектростанциясининг иккита агрегати, шунингдек, Мурғоб ноҳиясида «Тожикистон» гидроэлектростанцияси ва ўнлаб кичик ГЭСларнинг фойдаланишга топширилиши Тожикистон сўнгги йилларда эришга ютуқлар сирасига киради.\nНатижада электр қуввати билан таъминлаш борасидаги чеклов мамлакатда 2017 йилнинг 14 январидан тўлиқ олиб ташланди.\nМустақилликнинг илк йилларида Тожикистон аҳолиси бир кеча-кундузда атиги икки соат электр қувватидан фойдаланган даврлар ҳам бўлди.\nҚайд этилган сана, яъни 2017 йилнинг 14 январидан бугунги кунгача Тожикистон халқи 24 соат электр қуввати билан таъминланган.\nАзиз юртдошларимизга маълумки, сайёрада иқлим ўзгариши ва исиши жараёни тез суръатларда давом этмоқда. Унинг таъсири, хусусан, жорий йилда Тожикистонда ҳам тезлашди.\n2019-2020 йиллар кузги-қишки мавсумида Вахш ва Панж дарёлари оқими шаклланадиган минтақаларда қор ёғиши ниҳоятда кам бўлди ва ўтган йиллардаги ҳажмнинг 50 фоизини ташкил этди.\nБундай вазият Тожикистон тарихида биринчи марта юзага келди.\nБугунги кунда сув Панж дарёсида ўтган йилга нисбатан 2 минг куб метр, жумладан, Вахш дарёсида 800 куб метр, яъни 50 фоиз камдир.\nСув ҳажмининг бундай кўриниши тоғларда қор захираси камлигининг ёрқин намунасидир.\nБугун «Норак» сув омборида сув захираси ўтган йилга нисбатан 17 метр кам.\nАгар вазият шундай давом этса, сув омборидаги сув захираси ниҳиятда камайиб, қиш фаслида аҳоли ва миллий иқтисодиёт соҳаларини электр қуввати билан таъминлашда кўплаб жиддий муаммоларни вужудга келтиради.\nМамлакатда ишлаб чиқариладиган электр қувватининг 50 фоизини аҳоли фойдаланади.\nХалқимиз қиш фаслининг ёзга қараганда ўзига хос муаммо ва қийинчиликлари борлигини яхши билади. Яъни биз бугун электр энергиясидан самарали фойдаланиш билан олдинда турган куз-қиш мавсумида муаммоларнинг олдини олишимиз мумкин.\nШу мақсадда, Тожикистон Республикаси Ҳукумати мамлакат аҳолисига мурожаат қилиб, олдинда турган куз-қиш фасли учун фақат «Норак» сув омборида сув захира қилиш мақсадида «Барқи Тожик» ширкати томонидан электр энергиясини етказиб беришга қўйиладиган чекловни тўғри тушунишларини сўрайди.\nБиз бугун, ҳатто, давлатлараро шартномаларда кўрсатилган муддатдан олдин Ӯзбекистон Республикаси ва Афғонистон Ислом Республикасига электр энергиясини етказиб беришни тўхтатишга мажбур бўлдик.\nТожикистон Республикаси Ҳукумати мамлакат аҳолисига мурожаат қилиб, вазиятни тўғри тушунишларини сўрайди. Бугунги ҳолатда бу бизни қиш фаслида муаммолардан кутқарадиган ягона йўлдир.\nВужудга келган вазиятни инобатга олган ҳолда, ҳар бир фуқаро, ҳар бир оила, мулкчилик шаклидан қатъий назар, барча ташкилоту муассаса ва ширкату корхоналар электр қувватидан самарали фойдаланишни таъминлаши зарур.\nБарчамиз бир масалани ёдда сақлайлик, агар бугун электр қувватидан тежамкорлик билан фойдалансак ва сув омборида зарур ҳажмда сув захира қилсак, қиш фаслини ҳеч бир муаммо ва қийинчиликларсиз ўтказамиз.\nМамлакат Ҳукумати Тожикистонинг шарафли халқига мамлакат аҳолиси куз-қиш фаслида қийналмаслиги учун барча зарур чораларни кўраётганлигини маълум қилади.


Жума куни Каҳф сурасини ўқиш » Шерлар, туш табири, Афоризмлар, Маноли сузлар 2022 - Vatanda.CoM\nVatanda.Com » Ислом » Жума куни Каҳф сурасини ўқиш\nАбу Саид ал Худрийдан ривоят қилинади.\nПайғамбаримиз соллаллоху алайҳи васаллам айтадилар:\n«Жума кунлари Каҳф сурасини ўқиганнинг икки Жумаси ойдинлашади. (Бу жума билан кейингисининг орасидаги кунлар) (Ҳоким, Байҳақий)Пайғамбар соллаллоху алайхи васаллам шундай деганлар:\n«Ҳар ким Жума куни Каҳф сурасини ўқиса, тагидан самога қадар у учун бир нур юксалади.\nУ нур қиёматга қадар порлайли. У инсоннинг икки Жума ўртасидаги гуноҳи афв этилади».\n«Жума куни сура-и Кахф ўқиган инсон саккиз кун барча фитналардан муҳофаза этилади. Дажжаол чиқса, уни найрангларидан ҳам муҳофаза этилади».\n«Бир одам Жума куни ёки Жума кечаси сура-и Каҳфни ўқиса, ўқиган жойидан Макка-и Мукаррамага қадар нур туўлади. Келгуси Жумага қадар Аллохдан афв этилади. Етмиш минг фаришта тонгга қадар Аллоҳдан уни афвини тилашади».\n«Ҳар ким Жума намозидан кейин Ихлос, Фалақ, Нос, сураларини етти маротаба ўқиса, келгуси Жумага қадар Аллоҳ субҳанаҳу ва таолони ҳимоясида бўлади».\nМуҳаммад Сиддиқ ал Миншавий.


Туркий давлатлар дин пешволари иштирокида бугун, 6 май куни Қозоғистоннинг Туркистон вилоятида “Туркий халқларнинг Ислом цивилизацияси ривожига қўшган ҳиссаси” мавзусида халқаро илмий-амалий анжуман ўтказилди. Унда Ўзбекистон мусулмонлари идораси раисининг биринчи ўринбосари Ҳомиджон домла Ишматбеков ҳам қатнашди.\nХалқаро анжуман Қуръон карим тиловати ва хайрли дуолар билан бошланди.\nНуфузли анжуманни Қозоғистон мусулмонлари идораси раиси, бош муфтий Наврўзбай ҳожи Тағанули олиб борди.\nДастлаб Қозоғистон Республикаси Президенти Қасим-Жомарт Тоқаевнинг халқаро анжуман иштирокчиларига табрик мактуби ўқиб эшиттирилди. Унда меҳмонларга ташриф учун миннатдорчилик билдирилиб, бугунги учрашув тарихи муштарак бўлган мамлакатлар маънавий-маърифий ишларига янги сурат бағишлаб, эзгу ташаббуслар ривожига хизмат қилиши каби хайли тилаклар акс этган.\nШундан сўнг Туркий давлатлар ташкилоти Бош котиби Бағдод Aмреев сўзга чиқиб, туркий давлатлар ҳамкорлигининг тарихи ва бугунги куни, туркий халқларнинг Ислом дини ривожига қўшган ҳиссаси улканлиги, қардош ва диндош давлатларнинг истиқболи порлоқ эканлиги ҳақида сўзлади. Шунингдек, Қозоғистондаги халқаро ташкилот, ҳукумат ва маҳаллик ҳокимият вакиллари ҳам сўзлаб, анжуман ишига муваффақиятлар тилади.\nШу билан халқаро анжуманга келган қардош давлатлар дин пешволарига сўз берилди. Дастлаб Туркия диёнат ишлари бошқармаси раҳбари, профессор Aли Эрбош нутқ сўзлаб, Ислом ёйилган барча ерларда мисли кўрилмаган тараққиёт бўлгани, Ўрта Осиё, хусусан, Туркистонда ҳам юксак маданият ва ривожланиш бўлгани, бу ўлкадан катта мутафаккир ва алломалар етишиб чиққани, улар шу ерга йиғилган қардош элларнинг ягона аждоди эканини таъкидлади.\nХалқаро анжуман давомида Ўзбекистон мусулмонлари идораси раисининг биринчи ўринбосари Ҳомиджон домла Ишматбеков сўзга чиқиб, иштирокчиларга Муфтий Нуриддин домла ҳазратларининг дуою саломларини етказди, сўнгра анжуман мавзусида нутқ сўзлаб, жумладан, бундай дедилар:\n“Шарқу Ғарбни ўзаро боғлаган, буюк цивилизациялар туташган Туркий халқлар заминидан етишиб чиққан минглаб олимлар, мутафаккирлар Ислом дини ривожига жуда катта ҳисса қўшганлар.\nАввало таъкидлаш керакки, Марказий Осиё ҳудудида биринчилардан бўлиб ҳадис марказлари шаклланиб, улардан кўплаб муҳаддислар етишиб чиқди. Машҳур тўққизта ҳадис тўпламидан еттитасининг жамловчиси ушбу ўлка муҳаддисларидир. Имом Бухорий, Имом Термизий, Имом Насаий, Имом Доримий ва Имом Абу Довуддек муҳтарам зотлар ислом оламида донғи кетган муҳаддис пешволар сифатида эътироф этиладилар.\nТуркий халқлар минтақасида тафсир илми ҳам ривож топди. Унинг вужудга келишида муҳаддислар мактаби асос бўлиб хизмат қилди. Хусусан, муҳаддисларнинг пешвоси бўлган Имом Бухорийнинг “Тафсири Кабир” номли асари алоҳида китоб шаклида ёзилган илк тафсир деб эътибор қилинади.\nИмом Жоруллоҳ Маҳмуд аз-Замаҳшарийнинг “Кашшоф” номли тафсири эса Қуръони каримнинг араб тили қоидаси ва балоғати жиҳатидан қилинган энг эътиборли тафсир сифатида бугунги кунимизда ҳам аҳамиятлидир. Бу ҳақда баъзи уламолар: “Агар Кашшоф бўлмаганида, Қуръоннинг маънолари кашф бўлмас эди”, — деганлар.\nҲудудларимизда ҳанафийлик мазҳаби асосий фиқҳий мазҳаб сифатида тарқалган. Бунда имом Абу Ҳанифа раҳматуллоҳи алайҳнинг шогирдлари Муҳаммад ибн Ҳасанда таълим олган Абу Ҳафс Кабир Бухорийнинг хизматлари беқиёсдир. Бу зот Бухоро шаҳрини йирик ҳанафий мактаби марказларидан бирига айлантирди. Унинг ўғли Абу Ҳафс Сағир Бухорий ҳам етук фақиҳ бўлиб, қатор фиқҳ намоёндаларни етишиб чиқишида ўз ҳиссасини қўшган.\nИмом Бурҳониддин Марғинонийнинг “ал-Ҳидоя” асари ҳанафий фиқҳида асосий манбалардан биридир. Мусулмон бўлмаган диёрларда ҳам ҳуқуқшунослик соҳасида ҳозирги кунгача ундан кенг фойдаланиб келади.\nТуркий халқлар ерларида тасаввуф илми ҳам юксак даражада ривож топиб, кўплаб уламолар тарбия топган. Хусусан, Баҳоуддин Нақшбанд ва Аҳмад Яссавий ҳазратлари томонидан асос солинган тариқатлар ҳозиргача мусулмон оламининг катта қисмида амал қилиб келинмоқда\nБугунги ташкил этилган анжуманимиз аҳамияти ва долзарблиги жиҳатидан жуда ҳам муҳим саналади. Боиси, ҳозирги кунда динимизга ичкари ва ташқаридан дин номидан турли ҳужумлар бўлмоқда. Бу эса уларга қарши илмий-маърифий йўл билан курашишни тақазо этмоқда. Айни дамда бу ҳолат дин пешволарига ҳам вазифаси юклайди.\nҲозирги замонда дунёда бўлиб турган турли глобал муаммоларнинг ечими биз сўз юритаётган мавзу билан чамбарчас боғлиқдир”.\nҲомиджон домла Ишматбеков сўзлари давомида ушбу анжуманни юқори савияда уюштирган ташкилотчиларга миннатдорчилик билдириб, анжуман ишига ва муҳтарам муфтийларга Аллоҳ таолодан икки дунё саодатини тиладилар.\nШунингдек, Кавказ мусулмонлари идораси раиси, Шайхулислом Оллоҳшукур Пошшозода ҳамда Қирғизистон мусулмонлари идораси раиси, муфтий Замир қори Ракиевлар анжуман мавзусида чиқишлар қилди.\nНуфузли халқаро анжуман охирида Қозоғистон мусулмонлари идораси раиси, бош муфтий Наврўзбай ҳожи Тағанули сўз олиб, қардош халқлар дин пешволарига ташриф ва бир-биридан ажойиб илмий-маърифий чиқишлари учун миннатдорчилик билдирди.\nХалқаро анжуман доирасида қардош халқлар дин пешволари, маҳаллий ва хорижий диний ташкилот вакиллари туркий тилли мамлакатларнинг муштарак меросини тадқиқ этиш, Имом Мотуридийнинг ақида мактаби ва Имом Аъзам Aбу Ҳанифанинг фиқҳий таълимоти каби йўналишларда қўшма илмий лойиҳаларни амалга ошириш, глобал муаммоларга қарши мусулмон уммати бирдамлигини таъминлаш, муборак саналарни белгилашда кенгашиш, долзарб масалаларда фатволар ишлаб чиқиш ва бузғунчи оқимлар тарғиботининг олдини олиш каби масалаларида яқин ҳамкорлик қилиш юзасидан келиб олиниб, тегишли қарорлар қабул қилинди.\nМазкур халқаро анжуман доирасида Муфтийлар кенгаши йиғилиши бўлиб ўтди.\nСафар тафсилотларини сайт ва ижтимоий тармоқларимизда кузатиб боринг.\nДругие материалы в этой категории: « Билим юртида хотира тадбири ўтказилди\tИнсон қадри улуғ »


Ушбу ҳафтада об-ҳаво баҳор фаслига ҳос ўзгарувчан бўлади. » Расмий сайт | Ўзгидромет\nБош саҳифа » Янгиликлар » Ушбу ҳафтада об-ҳаво баҳор фаслига ҳос ўзгарувчан бўлади.\nУшбу ҳафтада об-ҳаво баҳор фаслига ҳос ўзгарувчан бўлади.\nБугун Ўзбекистонда жуда илиқ ва қуруқ об-ҳаво бўлиши кутилмоқда. Ҳудудларнинг кўп қисмида куннинг ўртасига келиб, ҳаво 20-22° илиқгача исийди. Фақат Кавказ ҳудудларидан шимолий ҳудудларга булутли массивлар киради, бунда Қорақалпоғистонда, Хоразм вилоятида баъзи жойларда бироз ёмғир ёғиши мумкин ва ҳаво ҳарорати 9-14° илиқ атрофида бўлади.\nЭртага фронтал зона ўтишида баъзи жойларда ёмғир ёғади, момақалдироқ бўлиши мумкин. Фақат Қорақалпоғистонда, Хоразм вилоятида ёғингарчиликсиз об-ҳаво бўлиши кутилмоқда. Ҳаво ҳарорати кечаси 7-12° илиқ, кундузи 10-15° илиқ бўлади.\nПайшан куни республика ҳудудининг кўп қисмида ёмғир кузатилмайди, фақат Сурхондарё, Андижон, Наманган, Фарғона вилоятларида баъзи жойларда ёмғир ёғади, Тошкент вилоятида баъзи жойларда кечаси ва эрталаб бироз ёмғир ёғади. Ҳаво ҳарорати 12-17° илиқ атрофида бўлади.\nЖума куни Ўзбекистон ҳудудининг кўп қисмида қуруқ ва илиқ об-ҳаво бўлиши кутилмоқда. Ҳаво ҳарорати кундуз куни 20-22° илиқгача кўтарилади. Фақат шимолий ҳудудларда об-ҳаво ўзгаришни бошлайди. Қорақалпоғистонда, Хоразм вилоятида баъзи жойларда ёмғир ёғиши, момақалдироқ бўлиши мумкин. Ҳаво ҳарорати шимолий ҳудудларда 2-7° илиқгача пасаяди.\nЎзбекистоннинг тоғли ҳудудларида ушбу даврга қор кўчиши хавфи сақланиб туради, эҳтиёт бўлинг!\n14 МАЙГА ОБ-ҲАВО БАШОРАТИ 13 май соат 20 дан – 14 май соат 20 гача\nМУҲИМ ҲОДИСАЛАР 13-16 май кунлари кутилаётган маҳаллий ёмғирлар сабабли республиканинг тоғ олди ва тоғли ҳудудларида сел келиш ҳавфи бор . 14 МАЙГА ОБ-ҲАВО БАШОРАТИ 13 май соат 20 дан – 14 май соат 2 0 гача ТОШКЕНТ ШАҲРИ Ҳаво бироз булутли бўлади, ёғингарчилик кутилмайди. Шамол шарқдан 3-8 м/с тезликда эсади. Ҳарорат кечаси 15-17°, кундузи 29-31° бўлади. ҚОРАҚАЛПОҒИСТОН, ХОРАЗМ ВИЛОЯТИ Ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с\n15-18 МАЙГА ОБ-ҲАВО ПРОГНОЗИ\n15-18 МАЙГА ОБ-ҲАВО ПРОГНОЗИ ҚОРАҚАЛПОҒИСТОН, ХОРАЗМ ВИЛОЯТИ Ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 17-22°, 33-38 ° бўлади. БУХОРО ВА НАВОИЙ ВИЛОЯТЛАРИ Ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 15 майда 15-20 °, 16-18 майда 17-22°, кундузи 33-38° бўлади. ТОШКЕНТ, САМАРҚАНД, ЖИЗЗАХ, СИРДАРЁ ВИЛОЯТЛАРИ Ҳаво\n13 МАЙ КУНДУЗ КУНИГА ОБ-ҲАВО ПРОГНОЗИ\nМУҲИМ ҲОДИСАЛАР 13-16 май кунлари кутилаётган маҳаллий ёмғирлар сабабли республиканинг тоғ олди ва тоғли ҳудудларида сел келиш ҳавфи бор . 13 МАЙ КУНДУЗ КУНИГА ОБ-ҲАВО ПРОГНОЗИ Ўзбекистонда ҳ аво бироз булутли бўлади, ёғингарчилик кутилмайди, Шамол шарқдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат 28-33о бўлади. Тошкентда ҳ аво бироз булутли бўлади, ёғингарчилик кутилмайди. Шамол шарқдан 3-8 м/с тезликда эсади. Ҳарорат 28-30о бўлади. Республиканинг тоғли ҳ\n13 МАЙГА ОБ-ҲАВО БАШОРАТИ\nМУҲИМ ҲОДИСАЛАР 12 майда тоғ олди ва тоғли ҳудудларда сел келиши хавфи бор. 13 МАЙГА ОБ-ҲАВО БАШОРАТИ 12 май соат 20 дан – 13 май соат 20 гача ТОШКЕНТ ШАҲРИ Ҳаво бироз булутли бўлади, вақти-вақти билдан ўзгариб туради, ёғингарчилик кутилмайди. Шамол шарқдан 3-8 м/с тезликда эсади. Ҳарорат кечаси 14-16°, кундузи 28-30° бўлади. ҚОРАҚАЛПОҒИСТОН, ХОРАЗМ ВИЛОЯТИ Ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади, баъзи жойларда\n11 МАЙГА ОБ-ҲАВО ПРОГНОЗИ 10 май соат 20 дан – 11 май соат 20 гача\nМУХИМ ХАБАРЛАР 10 майда республика бўйича баъзи жойларда ёмғир ёғади, тоғ олди ва тоғли ҳудудларда кучли бўлиши мумкин. 10 майда тоғ олди ва тоғли ҳудудларда сел келиш хавфи бор. 11 МАЙГА ОБ-ҲАВО ПРОГНОЗИ 10 май соат 20 дан – 11 май соат 20 гача ТОШКЕНТ ШАҲРИ Ҳаво ўзгариб туради ёғингарчилик кутилмайди. Шамол шарқдан 3-8 м/с тезликда эсади. Ҳарорат кечаси 14-16°, кундузи 25-27° бўлади. ҚОРАҚАЛПОҒИСТОН, ХОРАЗМ ВИЛОЯТИ Ҳаво ўзгариб туради, ёғингарчилик кутилмайди. Шамол шарқдан 7-12 м/с тезликда\n2021 йил 12-16 май кунлари кутилаётган маҳаллий ёмғирлар сабабли, республиканинг тоғ олди ва тоғли ҳудудларида СЕЛ КЕЛИШИ ХАВФИ МАВЖУД....


Тезкор! Мурод Хонтўраевнинг шогирди “авария” қандай бўлганини сўзлаб берди (+видео) – AllSportuz.com\nТезкор! Мурод Хонтўраевнинг шогирди “авария” қандай бўлганини сўзлаб берди (+видео)\nХабарингиз бор, жорий йилнинг 19 июль куни “Осиё айиғи” номи билан танилган ММA жангчиси, Ўзбекистон ММА ассоциацияси вице-президенти Мурод Хонтўраев Бўстонлиқ тумани ҳудудидан ўтувчи 4R-12 автомобиль йўлининг 68-километрида ЙТҲга учраб, воқеа жойида вафот этди.\nХонтўраевнинг вафотидан сўнг, ижтимоий тармоқларда у ҳақида турли гап-сўзлар тарқалмоқда. Кимдир Хонтўраев спиртли ичимлик ичган экан деса, яна бошқа биров Бўстонлиқдаги дўкон эгасига қурол ўқталганини айтиб чиқди. Бу гаплар эса қуруқ бўҳтон экани эса вақт ўтгани сайин ўз исботини топмоқда.\nЙТҲ юз берган куни Мурод Хонтўраевнинг ёнида шогирди, ММА жангчиси Жасур Aнорбоев ҳам бўлган. У ЙТҲ юз бергандан сўнг, зудлик билан Республика шошилинч тиббий ёрдам илмий марказига етказилган. Хонтўраевнинг дафн маросими ўтганидан кейин эса автомобилда бўлган Анорбоевнинг ҳам комага тушгани, ундан ҳеч ким хабар олмаётгани ҳақида гап-сўзлар тарқалди.\nМурод Хонтўраевнинг шогирди “авария” қандай бўлганини сўзлаб берди:\nPrevious Ҳеч кимга керак бўлмай қолган Бейл!\nNext Криштианунинг ўзи қўнғироқ қилиб “Юве”га ўтишни таклиф қилган эди — Ракитич


UzNews - Қайта тикланувчи энергия манбалари учун ускуналар ўрнатиш учун давлат томонидан 15 миллион сўмгача компенсация тўланади\nҚайта тикланувчи энергия манбалари учун ускуналар ўрнатиш учун давлат томонидан 15 миллион сўмгача компенсация тўланади\nМуқобил энергияга асосланган ускуналар ўрнатган фуқаролар ва тадбиркорларга компенсация ёки ускунани фоизсиз бўлиб-бўлиб сотиб олиш ҳуқуқи берилади.\nШавкат Мирзиёев бугун, 10 июнь куни қайта тикланувчи энергия манбаларидан фойдаланишни кенгайтириш масалаларига бағишланган йиғилиш ўтказди.\n"Aввал ўзимиздан бошлашимиз керак. Ҳар бир ҳоким, вазир, барча даражадаги раҳбарлар шахсий ўрнак бўлиши, ўз уйида, иш жойида муқобил энергия ускуналарини ўрнатиши керак", — деди Шавкат Мирзиёев.\nШу муносабат билан аҳоли ва тадбиркорларни қўллаб-қувватлашнинг янги тизимини жорий этиш белгиланди. Шундай қилиб, қуёш ва шамол энергиясидан электр энергияси ишлаб чиқарадиган ҳар бир ўрнатилган ускуна учун қувватига қараб 15 миллион сўмгача, ушбу энергия манбалари асосидаги сув иситиш ускуналарига эса 2 миллион сўмгача компенсация тўланади.\nКомпенсация ўрнига ускунани фоизсиз 3 йилга бўлиб-бўлиб олиш имконияти берилади.\nБундай ҳолда, барча ҳужжатлар ускунани сотиб олиш жойида берилади. Бу тизим Энергетика вазирлигининг махсус жамғармаси ҳисобидан амалга оширилади. Жараённи рақамлаштириш ва янги тизимни ишга тушириш жорий йилнинг 1 сентябрига белгиланган.\nЙиғилишда мактабгача таълим муассасалари, мактаблар, тиббий ва бошқа ижтимоий объектларда муқобил энергияга асосланган ускуналарни босқичма-босқич ўрнатиш вазифаси ҳам белгиланди.\nБундан ташқари, 2023 йилдан бошлаб савдо ва кўнгилочар мажмуалар, ресторанлар, меҳмонхоналар, ёқилғи қуйиш шохобчалари, аэропортлар, вокзаллар, тижорат банклари каби кўплаб бинолар иссиқ сув ва ташқи ёритиш учун энергия харажатларининг бир қисмини фақат қайта тикланадиган энергиядан таъминлаши керак бўлади.\nШу билан бирга, микро ва кичик гидроэлектр станциялари қурилишида иштирок этаётган тадбиркорлар учун жозибадор харид тарифлари белгиланиб, ер участкаси аукцион ғолибига узоқ муддатли ижарага берилади.\nҚуёш, шамол ва микро ГЭСлар томонидан ишлаб чиқарилган ортиқча электр энергияси камида 10 йил давомида давлат томонидан сотиб олиниши кафолатланади.


ЎзА - Пахтакорда “Шахсий томорқадан самарали фойдаланиш йўллари” мавзусида кўргазмали семинар ўтказилди\n02.04.2018 12:14 Чоп этиш версияси\nПахтакорда “Шахсий томорқадан самарали фойдаланиш йўллари” мавзусида кўргазмали семинар ўтказилди\nТадбиркорлар ва ишбилармонлар ҳаракати – Ўзбекистон Либерал-демократик партияси вилоят кенгаши ҳузуридаги сиёсий таълим маркази томонидан ташкил этилган тадбирда Президентимизнинг 2017 йил 10 октябрдаги “Фермер, деҳқон хўжаликлари ва томорқа ер эгалари фаолиятини янада ривожлантириш бўйича ташкилий чора-тадбирлар тўғрисида”ги қарорида белгилаб берилган вазифаларни амалга оширишнинг аҳамияти юзасидан маърузалар тингланди.\nИштирокчилар тумандаги вилоятлараро Жанубий Мирзачўл магистраль каналидан фойдаланиш бошқармаси жамоасининг томорқадан фойдаланиш тажрибаси билан танишди. Бошқарманинг 20 нафар ишчиси 50 сотих ердан самарали фойдаланиб, ойлик маошларидан ташқари яхшигина қўшимча даромад олмоқда.\nБошқарма ходими Мурод Аҳмедов эрта баҳорда ўзига бириктирилган ерда плёнка остида помидор, қалампир, булғор қалампири кўчатларини парваришлайди. Кўчатларни харидорларга тарқатгач, бўшаган майдонга картошка экади. Шу тариқа ердан йил давомида унумли фойдаланади. Бу эса рўзғорга яхшигина фойда келтиради.\nИштирокчилар ҳудуддаги Сувонобод, Оқбулоқ қишлоқларида шахсий томорқадан самарали фойдаланаётган аҳоли хонадонлари тажрибаси билан танишди. Оқбулоқ қишлоғида яшовчи Шерали Қаршиевнинг томорқадан ўтган йили қандай қилиб 20 миллион соф фойда олгани барчада катта қизиқиш уйғотди.\n– Ушбу семинар давомида томорқадан фойдаланиш тўғрисидаги фикрларим ўзгарди, – дейди тадбир иштирокчиси Мухлиса Мелибоева. – Кўпинча пул топиш, яхши яшашни орзу қиламизу, аммо оёғимиз остидаги ердан унумли фойдаланишни ўйлаб ҳам кўрмаймиз. Мен ушбу тадбир давомида кўрган-эшитганларимни ўз томорқамда амалга оширмоқчиман.\nТадбирнинг бошқа иштирокчилари ҳам ушбу кўргазмали семинар амалий аҳамиятга эга бўлганини таъкидлади.


“Нариги тарафда юкларим бор…” - Huquq.uz\n“Нариги тарафда юкларим бор…”\n10:53 - 24.02.2022\nУ айланма йўллар орқали бировларнинг юкини чегарадан олиб ўтиб тирикчилик қилиб юрган кезлари Маҳмудахон (исм-фамилиялар ўзгартирилган) билан танишиб қолган эди. Пандемия туфайли уйда ўтириб қолган кунларининг бирида савдогар аёл қўнғироқ қилди.\n– Нариги тарафдан олиб ўтган юкларимни машинада ташиб берсангиз, айтган пулингизни бераман, – деб қизиқтириб қўйди. Файзулла ўртоғи Йўлчини эслади. У иш йўқлигидан, тушум озлигидан нолиган эди. «Иш чиқиб қолса бегона қилманг» деганди. Унинг «Дамас»ида Маҳмудахон айтган жойга, Фарғона туманининг Қирғизистон билан чегарадаги Майдон қишлоғига бориб, хонадонлардан биридаги телевизорларни ортиб ортга қайтди. Маҳмудахоннинг Бағдод туманидаги уйига элтиб берди. Савдогар аёл ҳар бир телевизор учун катта-кичиклиги, нархига қараб 20-25 минг сўмдан ҳақ берди. «Юкни олдим, пулини Файзулладан бериб юбораяпман, – деди телефонда қўшни давлатдаги шериги Сайфиддинга. – Сотиб бўлсам яна айтаман». Қирғизистон бозоридан харид қилиниб, Ўзбекистонга яширинча олиб ўтилган телевизорларни Қўқон бозорида бир ярим баробар қимматига пуллагани сайин иштаҳаси карнай бўлиб бораверди. Файзулла Йўлчининг машинасида яна бир неча марта юкни беишкал етказиб берди. Маҳмудахон энди йирик ишга қўл урди.\n14 сентябрь куни Сайфиддинга қўнғироқ қилди. У бир неча кун давомида Фарғона туманининг Қўрғонтепа қишлоғидаги чегарадан яширинча олиб ўтган 140 та телевизорни 27 сентябрда Файзулланинг уйига жўнатиб юборди. Маҳмудахон Файзуллага қўнғироқ қилди. У «тушдан кейин элтиб бераман» деди. Юк кўплиги учун бу сафар Йўлчининг укасига тегишли «Мэрседес-Бенц» русумли юк машинасига юклади. Кечаси Маҳмудахоннинг уйига етказиб берди. Аёл Файзулла ва Йўлчига 10 млн. 220 минг сўм ҳақ берди. Файзулладан Сайфиддинга телевизорларнинг пули – 16 780 АҚШ долларини бериб юборди.\nЎша куни кечқурун Тошкентга отланди. Товарларни улгуржи бозорда пулламоқчи эди. «Smart», «Smart-max», «Wi Fi» русумли 140 та телевизор, «Техномир» русумли 23 та чангюткични юк машинасига ортиб, йўлга чиқмоқчи бўлиб турганида ҳовлига божхона, ҳуқуқни муҳофаза қилиш органлари ходимлари холислар билан бирга кириб келишди. Маҳмудахон машинадаги товарларнинг ҳужжатларини тақдим эта олмади. Улар белгиланган тартибда расмийлаштириб олинди. Баҳоловчи жамиятнинг хулосасида қайд этилишича, товарларнинг умумий қиймати 216 млн. 550 минг сўмга тенг.\nБелгиланган тартибда рўйхатдан ўтмай улгуржи савдо билан машғул ишбилармон аёл – жиноий тўда етакчиси шерикларини огоҳлантириб, фаолиятини вақтинча тўхтатди. Бироқ «ўрганган кўнгил ўртанса қўймас» деганларидек, яна ишга киришди. Суриштирув, тергов давом этаётган бир пайтда тағин Қирғизистондаги шериги билан маслаҳатлашди. Сайфиддин юкни қабул қилиб сотиб бера оладиган танишининг телефон рақамини берди. Маҳмудахон у билан боғланиб, телефон рақамини Сайфиддиндан олганини айтди. Шаҳрихонлик Турғунбой унинг телевизор сотиб фойда кўриш ҳақидаги таклифини жон деб қабул қилди. Турига қараб нархини белгилашни келишиб олишди. Декабрь ойининг сўнгги кунлари Сайфиддин Маҳмудахонга чегарадан беш-олтитадан телевизор ўтказиб бериб турди. Товар вақтинча Файзулланинг Хонқиз қишлоғидаги уйида турди. 22 декабрь куни Файзулла Маҳмудахонга 93 та телевизор олиб ўтилганини айтиб, қаерга элтиб берай деб сўради.\n– Шаҳрихонга олиб бориб, Турғунбой деган одамга топширасиз, мен тайинлаб қўяман, қабул қилиб олади, – деди Маҳмудахон ва унинг телефон рақамини берди.\nТелевизорларни Йўлчи бошқарувидаги «Мэрседес-Бенц»га ортишди. Эрталаб йўлга чиққан машинадан ҳам, шаҳрихонлик харидордан ҳам хабар йўқ. Маҳмудахон ўзини қўярга жой топа олмай, ҳайдовчи ва Турғунбойга қайта-қайта қўнғироқ қилди-ю боғлана олмади. Кечаси соат ўнларда ниҳоят уланди. Турғунбой юк келмади дегач, Файзуллага қўнғироқ қилди.\n– Иш чатоқ, – деди у. – Йўлчини Қуванинг Мингчинор қишлоғи яқинида божхоначилар тўхтатишибди. Юкнинг ҳужжатини кўрсатолмаганидан кейин телевизорларни олиб қўйишибди.\nМаҳмудахон Сайфиддин бехабар-ку дея тағин таваккал қилди. Орадан икки кун ўтиб қўнғироқ қилганида Сайфиддин яна 92 та телевизорни чегарадан ўтказиб беришга тайёрлаб қўйган экан. Эртаси куни соат ўн бирларда «ўтказиб қўйдим, олиб кетинг» деди. Маҳмудахоннинг топшириғи билан Файзулла телевизорларни чегара яқинидаги ҳовлидан Йўлчининг машинасига юклаб бағдодлик Иқбол деган одамнинг уйига элтиб берди. Орадан бир кун ўтиб яна 50 та телевизорни Иқболнинг уйига туширишди. Маҳмудахон телефонда шаҳрихонлик Турғунбойга юкни олиб кетгани машина юборишни тайинлади.\n26 декабрь куни кечки пайт соат олтиларда телевизорларни шаҳрихонлик шериги юборган «Исузу» русумли юк машинасига ортишди. Бироқ бу сафар ҳам жиноий тўданинг режаси барбод бўлди. Машинани Бағдод туманида Фарғона вилояти божхоначилари тўхтатишди. Юкхонадаги картон қоғоз ортига яширилган 148 та ҳужжатсиз телевизорни ашёвий далил тариқасида олишди. Жиноий гуруҳ аъзолари ушланиб, жиноят иши қўзғатилди. Ишнинг хориждаги Сайфиддинга тааллуқли қисми алоҳида юритувга олинди.\nМаҳмудахон, Файзулла, Йўлчи ва Турғунбой дастлабки тергов ва судда айбига иқрор бўлишди. Судланувчиларга қилмишларига яраша жазо тайинланди. Чангютгич ва телевизорлар давлат ҳисобига ўтказилди. Юқоридаги мисолда кўрганимиздек, жиноят фош этилмасдан қолмайди.


Тошкентда икки кундан сўнг карантин бекор қилинадими? — Sof.uz\nТошкентда икки кундан сўнг карантин бекор қилинадими?\n4.05 13:25 3205 Ўзбекистон\nБугун АОКА штабида Бош давлат санитария инспектори Нурмат Атабеков иштирокида брифинг бўлиб ўтди.\n— Тошкент шаҳрида карантин 2 кундан кейин тугайди деган хабарлар жтимоий тармоқларда тарқалди. Бу нечоғлик ҳақиқатга яқин?\n— Ижтимоий тармоқларда тарқатилган, Тошкент шаҳрида карантин икки кундан кейин тугайди деган хабарлар асоссиз.\nКарантинни ўрнатиш ва уни бекор қилиш Республика мувофиқлаштириш комиссиясининг ваколати хисобланади.\nУшбу комиссиянинг расмий маълумотидан ташқари, тарқатилган барча турдаги маълумотларга асло ишониш керак эмас.\nУларнинг маълумотига ишонсангиз ва карантин талабларини бузсангиз, демак Сиз карантин талабларини бузганликда айбланасиз ва маъмурий жавобгарликга (жаримага) тортилишингиз мумкин.\nЖиноят кодексининг 244 (прим 5) - моддасига мувофиқ, ҳақиатга тўғри келмайдиган маълумотларни тарқатганлик учун жавобгарлик борлигини унутмаслик керак.\n— Яқинда коронавирус қайд этилмаган ҳудудларда босқичма-босқич карантин талабларини юмшатиш бўйича Президентимиз топшириқ берди. Республикамизда шундай ҳудудлар борми?\n— Жорий йилнинг 29 апрелида ўтказилган видеоселектор йиғилишида Шавкат Мирзиёев томонидан мамлакатимизда коронавирус билан боғлиқ вазият яхшиланиб, ижобий томонга ўзгариб бориши билан, 10 майдан кейин карантин режимини босқичма-босқич юмшатишга қаратилган ишларни жадаллаштириш лозимлиги таъкидланди ва карантин талабларини босқичма-босқич юмшатишга қаратилган ишларни жадаллаштириш мақсадида Республика махсус комиссияси қарор қабул қилди.\nУшбу Қарорнинг 1-бандида республикада коронавирус инфекциясининг тарқалиш ҳолатининг ҳудудлар кесимидаги таҳлили, касаллик аниқланган беморларнинг даволаниш (соғайиш) динамикаси ҳолатидан келиб чиққан ҳолда жорий этилган чекловларни босқичма-босқич бекор қилинсин, дейилган.\nБугунги кунда республикамизда касаллик умуман қайд этилмаган қишлоқлар, туманлар анча кўп, ҳатто Жиззах ва Қашқадарё вилоятларида аниқланган беморларнинг барчаси соғайган.\n— Бир қатор давлатлар Хитой тест тизими яроқсизлигидан шикоят қилишган. Шу сабаб вазият назоратдан чиқиб кетган. Бизда Хитойдан келтирилган тестлар билан қандай текширишмоқда?\n— Жавоб тушунарли бўлиши учун республика бўйлаб лабраториявий ташхис қандай қўйилишини тушунтираман.\nЎзбекистонда жойлардаги вирусология лабораториялари аҳоли орасида беморларни аниқлаш ишларини олиб боради.\nСанитария-эпидемиологик осойишталик агентлигининг вирусология лабораторияси вилоятлардан жўнатилган шубҳали ва мусбат намуналарни тасдиқлаш ва якуний ташхис қўйиш билан шуғулланади.\nТест тизимлари сезувчанлик ва ўзига хослик билан баҳоланадиган бўлса, Ўзбекистонда қўлланадиган Хитой, Германия ва Россия тест тизимлари юқори сезувчан ва ўзига хос.\n3.06 09:02 2623\nКеча, 23:49 176 Ўзбекистон\nКеча, 23:13 599 Ўзбекистон\nКеча, 22:39 134 Ўзбекистон\nКеча, 20:14 267 Ўзбекистон


Жорий йилнинг 10–14 феврал кунлари Бирлашган Араб Амирликларининг Дубай шаҳрида пара енгил атлетика бўйича Гран-при мусобақаси бўлиб ўтди. Мазкур мусобақада муносиб иштирок этган пара енгил атлетика бўйича Ўзбекистон терма жамоаси 13та олтин, 5та кумуш ва 6та бронза, жами 24та медал билан қайтди.\nУшбу мусобақада Фарғона вилоятининг Учкўприк туманидан Моҳигул Ҳамдамова ҳам муваффақиятли иштирок этиб, Гран-прининг олтин ва кумуш медалларини қўлга киритганди.\nУ диск улоқтириш мусобақасининг F57 классида 32,49 метр натижа кўрсатиб, олтин медални қўлга киритган ва Осиё рекордини янгилашга муваффақ бўлган. Ядро улоқтириш мусобақасида эса кумуш медал соҳибига айланган.\n«Шунча орзу қилиб кутган кунларим келди. 35та ўқув-йиғин машғулотларидан кейин мусобақа бошланди. Стадионга олиб киришди, қарасам, рақибларим отишмоқда. Ҳаяжондаман. Яратгандан нола қилиб сўрадим: «Аллоҳим, юзимни ёруғ қилгин», дея.\nКейин секторга олиб киришди. Биринчи отган тошим 29,80 натижада чиқди. Ундан кейин 31,37 чиқди. Орада биттасини ҳисобга олмади. Чунки, отиш жараёнида столда қимирлаш мумкин эмас эди. Мен биттасини отишда қимирлаб юбордим. Охиргисини отишда кўзларимни маҳкам юмдим. Кўз олдимга онам, ватаним, устозларим қилган меҳнатлари келди. Сўнгги улоқтиришимда 32,49 метр натижа қайд этилган экан. Таблода 32 сонининг ўзини кўрдим. Давомини кўра олмадим. Одамлар тўсиб қолишган эди. Одамлар «Ўзбекистон, Ўзбекистон» дея бақира бошлади. Устозларим ҳам хурсанд бўлиб бақира бошлади. Тўғриси, ўзим ҳам Осиё рекордини янгилашни кутмаган эдим», дейди спортчи қиз.\nСпортчининг онаси Холидахон Ҳамдамова суҳбатга аралашди.\n«Мусобақа бошланишини интизорлик билан кутдим. Ўзимга сиғмасдим. Соат тонгги тўртларга яқин куёвим телефон қилди: «Она, табрикланг, қизингиз олтин медални қўлга киритди», деди. Ўзимга сиғмай кетдим. Шу вақт акаси келиб қолди. Ўғлимни маҳкам қучоқлаб, йиғлаб юбордим», дейди онахон кўз ёшларини яшира олмасдан.\nМоҳигул Ҳамдамова 1995 йилда Учкўприк туманининг «Тўқсонқовун» маҳалласида туғилган. 2011-2015 йилларда Фарғона шаҳар имконияти чекланган шахслар учун ихтисослаштирилган Республика касб-ҳунар коллежида ўқиган. Уни битиргач, Қўқон давлат педагогика институтининг жисмоний маданият факультетига ҳужжат топширади, аммо кириш имтиҳонларидан ўта олмайди.\nКасбий имтиҳонларни топшириш жараёнида бу қизнинг дадил ҳаракатини кўрган Азизжон Норматов унга енгил атлетика билан шуғулланишни таклиф қилади ва у 2018 йилдан буён спортнинг енгил атлетика тури билан мунтазам равишда шуғулланиб келмоқда. У Ўзбекистонда ўтказилган мусобақаларда қатнашиб, фахрли ўринларни эгаллайди.\n2018 йилда Индонезиянинг Жакарта шаҳрида ўтказилган Параосиё ўйинларида иштирок этиб, спортнинг енгил атлетика тури — найза улоқтириш йўналиши бўйича аёллар ўртасида кумуш медални қўлга киритади. 2019 йилда Тунис Гран-присида диск улоқтириш ва найза отиш йўналишларида 2та олтин ва ядро улоқтириш бўйича битта кумуш медалга сазовор бўлди.\nАйни кунларда спортчи қиз Қўқон давлат педагогика институтининг жисмоний маданият факультети I босқич талабаси. Онаси Холидахон опанинг билдиришича, у Моҳигулга оғироёқ бўлганида саломатлигида муаммолар пайдо бўлган. Она кучли шамоллаш ва камқонлик касаллигига чалинган.\nХолидахон Ҳамдамованинг айтишича, Моҳигул болалигидан имконияти чекланган болалар боғчасига борган. У боғчадаги мусобақаларда ҳам фаол иштирок этиб келган. Шундан сўнг, Моҳигул махсус мактабга боришни бошлагач ҳам тенгдошлари орасида ўзининг эпчиллиги, чаққонлиги билан ажралиб турган.\n«Мактабга боришни бошлагач, ўқитувчисига — алоҳида таълим демасдан, болаларнинг орасида юришини илтимос қилдим. Барча болалар қандай билим олса, менинг ҳам болам шундай илм олиши керак, деб айтдим. Шундай вақтлар бўларди, ё мен, ёки дадаси орқамизга кўтариб мактабга олиб келиб, мактабдан олиб кетар эдик. Қизимда ёшлигидан спортга қизиқиш бор эди», дейди Холидахон ая.\nҚаҳрамонимиз Моҳигул — оилали. У турмуш ўртоғи Фаррухбек билан оила қурганига ҳали кўп бўлгани йўқ. Спортчининг бахти ҳам аслида шу, у турмуш ўртоғи томонидан доимий қўллаб-қувватланади. Суҳбатимиз давомида у бизга энг катта кучни онасидан олишини айтар экан, турмуш ўртоғининг эътибори ва эътирофларини ҳам алоҳида баён қилиб ўтди.\n«Йиғлаган кунларим бўлади. Шундай кунларим бўладики, баъзан ичимга сиғмай кетаман. Зерикаман. Шундай кунлари, албатта, онамга телефон қиламан. Уларга дардимни айтиб йиғлайман. Улар менга далда беради. «Нимага зерикасан? Барчасини шу вақтга қадар уддалаб келдинг, бундан бу ёғига ҳам эплашинг, уддалашинг шарт. Ҳаракат қил. Барчасини уддалайсан», — дейди. Онам билан гаплашиб бўлгач, телефонни ўчираман. Уларнинг насиҳатлари ва далдалари менга катта рағбат бўлади», демоқда Моҳидил.\nСпортчи билан суҳбатлашиб, унинг ҳаётга бўлган қизиқиши, ғалаба сари интилиши, бор имкониятлардан тўлақонли фойдаланиши муваффақиятлари сири эканлигига амин бўлдик. Қаҳрамонимиз ёш спортчилар билан учрашувларда, суҳбатларда ҳам инсон ҳамиша олдинга интилиши, ўзида қўшимча имкониятларни кўра олиши лозимлигини таъкидлайди.\nМашғулот майдончаси Моҳигулнинг иккинчи уйига айланган. Енгил югуриш, махсус машқлар, деталлар билан ишлаш. Жараён давомида бир оёғи протез бўлса-да, барча машқларни осонлик билан бажараётган Моҳигулнинг иқтидори ва сабр-у бардошига яна бир қойил қолдик.\nМашғулотларда спортчи ўрнашаётган мана бу анжомга эътибор беринг, спортчининг оёғлари унга маҳкам боғланади. У спортчи жойидан силжимаган ҳолда диск, ядро ёки найзани узоқроқ масофага улоқтиришида муҳим саналади.\nСпортчининг яхши натижаларни қайд этишида мураббийнинг ўрни ҳам алоҳида аҳамиятлидир. Моҳигул машғулотларда ҳам, мусобақаларда ҳам мураббийларининг ҳар бир тавсияси, кўрсатмасига риоя этишга ҳаракат қилади.\n«Мен Моҳигулдаги битта фазилатни яхши кўраман ҳамда қадрлайман. У ҳар қандай мусобақа жараёнида ўзига топширилган вазифани аъло даражада бажаради. Ўйлайманки, бизни кутиб турган Токио-2021 йил паралимпиада мусобақаларида юртимиз шарафини муносиб ҳимоя қилади ва бунга тайёргарликни ҳозирдан бошлаганмиз», дейди спортчининг мураббийи Азизжон Норматов.\nҲаёт — синовлардан иборат. Унинг ўн беши ёруғ бўлса, ўн беши қоронғи. Моҳигул бугун ҳаётнинг ана шу машаққатларини енгиб ўтган, матонат соҳибасига айланди. Унинг бахтли оиласи, атрофида қўллаб-қувватловчилари бор.\n«Аёл киши учун бундан ортиқ бахти борми?», дейди қаҳрамонимиз. У айни дамда Токио паралимпиадасига лицензия берувчи рейтинг жадвалида биринчи ўринда бормоқда. Моҳигулга Токио ўйинларида ҳам омад ёр бўлсин.\nФайзулло Султонов, Kun.uz мухбири,\nТасвирчи — Пўлат Худойбердиев.


"Милан" драматик учрашувнинг сўнгги дақиқасида ғалабани илиб кетди: 2020-йил 1-ўрин билан якунланади!\n24 декабрь, 2020, 02:48\nТеглар:Милан | Лацио | А Серия\n"Милан" йилни мағлубиятсиз ва 1-ўрин билан якунлайдиган бўлди!\nИталия А серияси 14-туридан ўрин олган "Милан" - "Лацио" ўйини якунланди. Учрашувда 3-2 ҳисоби қайд этилди.\nУчрашувнинг 10-дақиқасида Ребич гол уриб, ҳисобни очган бўлса, 16-дақиқадаги пенальтидан Чалханоглу ҳисобни ишончли кўринишга келтирди. 28-дақиқада Иммобиле пенальтидан фойдалана олмаганига қарамай, қайтган тўпни Луис Альберто дарвозага жойлаб қўйди. 59-дақиқада хатосини ювиб, осон гол урган Иммобиле ҳисобни тенглаштирди ва шу ҳисоб ўйин якунларига қадар ўзгармади. 90+3-дақиқада бурчак тўпидан Тео Эрнандес гол урди ва жамоасига ғалаба олиб келди!\nУшбу ғалабадан сўнг "Милан" ўз очколари сонини 34 тага етказиб олди ва пешқадамликни "Интер"дан тортиб олди. "Нерадзуррилар"да ҳозир 33 очко бор.\nАнте Ребич 10'\nХакан Чалханоглу 17'\nТео Эрнандес 90'\nУчрашув мана шундай фантастик темпда якунланди! "Милан" 2020-йилни турнир жадвалида 1-ўрин билан якунлайдиган бўлди. Матнли трансляцияни Абдулла Маннонов олиб борди. Эътиборингиз учун раҳмат!\nГООООООООООООООООООООООЛЛЛ!!! "Милан" бурчак тўпидан яна гол киритиб ғалабани илиб кетмоқда! Тео Эрнандес керакли жойда керакли пайт пайдо бўлди ва ғалаба голини киритди! 3-2! Фантастика!\n"Милан" сафида 2 ўзгариш: Давиде Калабрия ва Самуэль Кастильехо ўрнига Диого Далот ҳамда Даниэль Малдини майдонга тушди.\nДавиде Калабрия жарима майдони ичига узатма амалга оширди, бироқ бу омадли чиқмади. Пепе Рейна тўпни ўйинга киритади.\n"Лацио"да ўзгариш: Патрик Габаррон ўрнига Уес Худт майдонга тушди.\nВедат Мурики ҳам сариқ карточка олди. Бугун сариқ карточкалар куни, шекилли.\nАнте Ребич узатмани боши билан дарвозага тўғирлаб юборди, бироқ дарвозабон анча яхши ўйнади.\n"Милан"нинг 2 футболчиси ўйиндан ташқари ҳолатда қолиб кетди.\nЛаццарининг қанотдан амалга оширган кроссини Доннарумма ушлаб қолди.\nАкпа Аккро қўпол ўйин намойиш этди, ҳакам ўйланмасдан сариқ карточка кўрсатди.\n"Россонерилар" сафида ўзгариш: Рафаэль Леау майдонни тарк этиб, Йенс Хауге унинг ўрнига майдонга тушди.\nТео Эрнандес ўта қўпол фоли учун сариқ карточкага лойиқ кўрилди.\n"Милан"да ҳужумлар хавфлилашиб бормоқда. Чалханоглунинг қанотдан узатган узатмасини ҳимоячилар қайтарди.\n"Лацио"да яна ўзгариш: Сергей Милинкович-Савич ўрнига Жан Даниел Акпа Аккро тушди, Чиро Иммобиле ўрнига эса Андреас Перейра қўшилди.\nВедат Мурикининг узатмасини Доннарумма қайтариб юборди!\n"Лацио" бурчак тўпи ижро этади.\nЛуис Альбертода гол уриш учун ажойиб вазият юзага келди! Фанатлар гол нишонлашга ҳам тайёр турган эди, бироқ зарба омадсиз чиқди ва Доннарумма уни ушлаб қолди.\nАдам Марушич зарба берди, Доннарумма тўпни осон ушлаб қолди.\n"Милан" сафида ўзгариш: Салемакерс ўрнига Самуэль Кастильехо майдонга тушди.\nЛуис Альбертога ҳам сариқ карточка кўрсатилди.\nЗарбалар бўйича айни дамдаги статистика: 6-10! "Лацио" ҳазиллашмаяпти.\n"Лацио"нинг навбатдаги юришини Доннарумма бартараф этди.\nГОООООООООООООООООООООЛЛЛ!!! Иммобиле ҳисобни тенглаштирди! У жарима майдони ичида тўпни қабул қилиб олди ва дарвозага тўпни енгилгина жойлаб қўйди! 2-2!\nТео Эрнандес офсайдда қолиб кетди.\nДанило Катальди бурчакдан тўпни узатиб берди, бироқ Доннарумма тўпга ажойиб келиб, вазиятни бартараф этди.\n"Лацио"нинг қанотдан узатган тўпини Тонали ташқарига чиқариб юборди.\nИммобиленинг зарбасини Доннарумма қайтарди!\nБурчак зарбалари хавф туғдириб бормоқда. Яна "Милан" ва яна Чалханоглу. Бироқ ҳимоячилар яна бир бор хавфни бартараф этди.\n"Милан" штурмлар билан ўйинни назорат қилмоқда. Дуранг икки жамоани ҳам қониқтирмайди, айниқса "Милан"ни.\n"Милан" бурчак тўпи тепди, Чалханоглунинг узатмасидан сўнг хавфли вазият юзага келмади.\nТео Эрнандес жарима майдони ташқарисида фаол ўйнади ва зарба берди, тўп бурчакка чиқиб кетди.\n"Лацио" таймни ўзгариш билан бошлади: Гонсало Эскаланте ўрнига Данило Катальди майдонга тушди.\nФутболчилар майдонга тушишмоқда, биз ҳам қайтамиз.\n1-тайм ўз ниҳоясига етди. Танаффус.\nИммобиле рақиб ҳимоячиси билан жарима майдони ичида тўқнашиб кетди ва вазиятга яқин турган ҳакам ҳужумда фол қайд этди.\n1-таймга бош ҳакам 4 дақиқа вақт қўшиб берди.\nСтефано Пиоли ҳам ҳакамга қўпол муносабатда бўлди ва сариқ карточка билан жазоланди. Сал бўлмаса унга қизил карточка ҳам кўрсатилар эди.\n"Лацио" футболчиси ижро этган бурчак тўпини Доннарумма дарвоза чизиғи устидан қайтариб олиб чиқди! "Милан" қарши ҳужумда ўйнайди.\nЖарима зарбасидан сўнг ҳимоячилар тўпни бурчакка чиқариб юборишди. "Лацио" футболчилари уни ижро этади.\nРаде Крунич рақиб билан тўқнашувда бироз қўполлик ишлатди ва сариқ карточка олди. У бундан норози.\nХавфли ҳужум "Лацио" футболчилари томонидан ижро этиляпти.\n"Милан" футболчисига қарши қўпол ўйнаган Гонсало Эскаланте сариқ карточка билан жазоланди.\nЛуис Альберто амалга оширган узатмани Доннарумма фаоллик билан узоқлашштирди, қайтган тўпни "Лацио" футболчиларидан бири дарвозага йўналтирди, бироқ ноаниқ.\nЗарбадан сўнг рикошет бўлиб, тўп майдон ташқарисига чиқиб кетди. Бурчак тўпи ижро этилади.\nОч яшил формали "Лацио" рақиб майдонида позицион ҳужум ташкил этмоқда. "Милан" ҳимоячилари эса ҳимояда фаол.\nИндзаги ўзгариш амалга оширди: жароҳат олган Корреа ўрнига Ведат Мурики майдонга тушди. Мажбурий ўзгариш.\nБош ҳакам қўпол сўзлари учун "Лацио" устози Симоне Индзагига сариқ карточка кўрсатди.\nГОООООООООООООООООЛЛЛ!!! Иммобиленинг зарбасини Доннарумма суперсейви билан бартараф этди, бироқ қайтган тўпни Луис Альберто боши билан дарвозага жойлаб қўйди! 2-1! Ҳисоб қисқарди.\n"Милан" жарима майдони ичида Иммобиле йиқилиб тушди. ВАРга мурожаат қилган ҳакам унчалик тортмайдиган вазият бўлса-да, пенальти белгилади. Иммобиленинг ўзи уни ижро этади!\n"Лацио" бурчак зарбасидан аниқ фойдалана олмади. Тўп "Милан"га ўтиб кетди.\nМануэль Лаццарри қанотдан ичкарига ажойиб кросс амалга оширди, бироқ ҳимоячилар вазиятни бартараф этишди.\nЖанлуижи Доннарумма майдонда тиббий ёрдам олмоқда, тўқнашув натижасида у шикастланди.\nМилинкович-Савич жарима майдони ичига идеал узатма амалга ошириб берди, бироқ зарба бериш учун бирор футболчи топилмади.\n"Лацио" футболчиси Мануэль Лаццарри рақибининг футболкасидан тортиб қолди ва жарима зарбасига сабабчи бўлди.\nГООООООООООООООООООЛЛЛ!!! Хакан Чалханоглу ўнг томонга зарба берди, чап томонга сакраган Пепе Рейна эса зарбани қайтара олмади. Ҳисоб ишончли кўринишга келтирилди! 2-0!\n"Лацио" ҳимоячиси Патрик Габаррон жарима майдони ичида қўл билан ўйнади ва бош ҳакам ВАРга мурожаат қилгач, пенальти белгилади!\nСергей Милинкович-Савич ҳужумда фол ишлатди. Ҳакам буни кўриб турганди ва ҳуштагини чалди.\nРафаэль Леау дарвозага жарима майдони ташқарисидан туриб зарба берди, Пепе Рейна эса тўпни ажойиб тарзда қайтарди.\nГОООООООООООООООООЛЛЛ!!! Хакан Чалханоглунинг бурчакдан амалга оширган узатмасини Анте Ребич боши билан дарвозага жойлаб қўйди! 1-0!\nАнте Ребич жарима майдони ичига ҳаводан узатма амалга оширди, бироқ ҳимоячилар тўпни ташқарига чиқариб юборишди. "Милан" бурчак тўпи амалга оширади.\n"Лацио" асосан ҳимояланмоқда, футболчилар бир-бирига қисқа паслар узатиб, ҳужумга ўтишга ҳаракат қилмоқда.\nАнте Ребич жарима майдони ичидаги Хака Чалханоглуга чиройли узатма берди, Чалханоглунинг зарбасига эса бирозгина аниқлик етишмади, тўп юқорилаб кетди.\nРафаэль Леау зарба бериш учун яхши позицияга чиқиб олган эди, бироқ унинг техникаси унга панд берди.\n"Лацио" футболчиси Луис Альберто стандард вазиятдан зарба берди, бироқ тўп юқорилаб кетди.\n"Лацио" футболчиси Луис Фелипе хавфли ўйнади, ҳакам эса меҳмонлар фойдасига жарима зарбаси белгилади.\nАссалому алайкум, қадрли футбол ихлосмандлари! Италия А серияси 14-турининг марказий бахсига хуш келибсиз. Пешыадам "Милан" ўз уйида "Лацио"ни меҳмон қилади. Матнли трансляцияни Абдулла Маннонов олиб боради.\nВидео "Милан" ўз майдонида "Аталанта"га йирик ҳисобда ютқазиб қўйди (видео)\nLIVE А Серия. "Милан" - "Аталанта": Матнли трансляция


4 октябр куни Полша ҳарбийлари Ироқдаги миссиясини тугатди.\n16 апрел 2021, Тошкент вақти: 03:37\nИроқ жанубида жойлашган Диваниядаги ҳарбий базада бўлиб ўтган тантанали маросимда 900 нафар полшалик ҳарбий қатнашди. Датлаб Ироқдаги Полша ҳарбийлари сони икки ярим минг аскардан иборат эди. Кейинчалик улар сони камайтирилди. Беш йиллик Ироқ миссияси давомида 21 нафар поляк аскари ҳалок бўлди. Ироқдаги Полша қўшинлари қўмондони Андрзей Малиновский йил охирига қадар Полшанинг барча ҳарбийси Ироқдан олиб чиқилишини айтди. Диванияда ҳавфсизликни таъминлаш вазифасини АҚШ ҳарбийлари июль ойида Ироқ кучларига топширган эди.


Президент Марказий банк раиси ўринбосарини ишдан бўшатди\n05 апрел 2020, Тошкент вақти: 06:23\nПрезидент Шавкат Мирзиёев Марказий банк раиси ўринбосари Саидкамол Хўжаевни лавозимидан бўшатди.\nPodrobno.uz нашрининг хабар беришича, президент бу борадаги қарорни 1 август куни имзолаган. Қарорда Хўжаев “бошқа ишга ўтгани муносабати билан” бўшатилгани таъкидланади. Бироқ унинг қайси ишга ўтгани тўғрисида ҳозирча расман маълумот берилмади.\nKun.uz нашрининг Марказий банкдаги манбага таяниб хабар беришича, Хўжаев “Агробанк”ка раҳбар этиб тайинланган.\nСаидкамол Хўжаев 2014 йилда “Ўзсаноатқурилишбанк” бошқарув раиси бўлган. 2016 йилнинг декабрида Марказий банк раисининг биринчи ўринбосарлигига тайинланган ва 2017 йилнинг июнида раиснинг биринчи ўринбосари лавозимидан оддий ўринбосарликка туширилганди.